Tartalom

[csecsemő- és kisgyermeknevelő ALAPKÉPZÉSI SZAK 2](#_Toc440287532)

[gyógypedagógia ALAPKÉPZÉSI SZAK 6](#_Toc440287533)

[KONDUKTOR ALAPKÉPZÉSI SZAK 27](#_Toc440287534)

[ÓVODAPEDAGÓGUS ALAPKÉPZÉSI SZAK 33](#_Toc440287535)

[TANÍTÓ ALAPKÉPZÉSI SZAK 39](#_Toc440287536)

# csecsemő- és kisgyermeknevelő ALAPKÉPZÉSI SZAK

**1. Az alapképzési szak megnevezése:** csecsemő- és kisgyermeknevelő (Infant and Early Childhood Education)

**2. Az alapképzési szakon szerezhető végzettségi szint és a szakképzettség oklevélben szereplő megjelölése**

2.1. végzettségi szint: alapfokozat (baccalaureus, bachelor; rövidítve: BA fokozat)

2.2. szakképzettség: csecsemő- és kisgyermeknevelő

2.3. a szakképzettség angol nyelvű megjelölése: Infant and Early Childhood Educator

**3. Képzési terület:** pedagógusképzés

**4. A képzési idő félévekben:** 6 félév

**5. Az alapfokozat megszerzéséhez összegyűjtendő kreditek száma:** 180 kredit

**5.1. A szakorientációja:**kiegyensúlyozott: 40-60 százalék

**5.2. A szakdolgozat elkészítéséhez rendelt kreditérték:** 10 kredit

**5.3. Intézményen kívüli összefüggő gyakorlati képzés minimális kreditértéke:** 10 kredit

**5.4. A szabadon választható tantárgyakhoz rendelhető minimális kreditérték:** 10 kredit

**5.5. A szak képzési területek egységes osztályozási rendszer szerinti (ISCED) tanulmányi területi besorolása:** 142

**6. Az alapképzési szak képzési célja, az általános és a szakmai kompetenciák:**

A képzés célja csecsemő- és kisgyermeknevelők képzése, akik tudásukat, képességeiket és attitűdjeikett tekintve alkalmasak a 0-3 éves korú gyermekek testi és pszichés szükségleteinek kielégítésére, nevelésére, fejlődésének segítésére. Átlátják a kisgyermeknevelés rendszerét, képesek a bölcsődében és más, a 0-3 éves korosztályt nevelő intézményben a kisgyermeknevelői feladatokat a szakmai kompetenciájuk alapján elvárható autonómiával és felelősséggel ellátni. Képesek a szakmai innovációra, a társadalmi szerepvállalásra, a folyamatos megújulásra és fejlődésre. Felkészültek tanulmányaik mesterképzésben történő folytatására.

**6.1. Az elsajátítandó szakmai kompetenciák**

**6.1.1.**

**Tudás**

* Rendelkezik a 0-3 éves korú kisgyermek személyes, szociális és kognitív kompetenciáinak és testi fejlődésének támogatását, a gyermek biológiai és pszichés szükségleteinek kielégítését, szakszerű gondozását megalapozó szaktudományos: pedagógiai, pszichológiai, egészségtudományi, társadalomtudományi és módszertani ismeretekkel.
* Tisztában van a fejlődés szociokulturális meghatározottságával, kontextusával, komponenseivel és determinánsaival, értelmezni tudja az ebből fakadó különbségeket.
* Ismeri a pedagógiai tervezés szintjeit, a közöttük lévő összefüggéseket, és tájékozott a kisgyermeknevelés tervezésének elméleti és módszertani kérdéseiben.
* Ismeri az intézményes kisgyermeknevelés: bölcsőde, családi napközi, egységes óvoda-bölcsőde alapvető dokumentumait, jogszabályi hátterét, az intézményes kisgyermeknevelés céljait, alapelveit, feladatait, tevékenységformáit, módszertani eszköztárát és az azok közötti összefüggéseket.
* Részletesen ismeri a 0-3 éves korosztály fejlődésének, érésének jellemzőit, a kisgyermek biológiai és pszichés szükségleteinek kielégítésével kapcsolatos feladatokat, korszerű gondozástani ismeretekkel rendelkezik, tisztában van az egészséges életmód kialakítását megalapozó eljárásokkal.
* Tisztában van az első életévek későbbi életutat megalapozó szerepével, a 0-3 éves korú gyermekek fejlődési, érési folyamatairól és azok alakulását befolyásoló tényezőkről szaktudományos ismeretekkel rendelkezik. Felkészült a korosztály fejlődésének nyomon követésére alkalmas eszközöket és módszereket illetően.
* Ismeri a fejlődés támogatásához az életkori és egyéni sajátosságok figyelembevételével választható stratégiákat és módszereket.
* Ismeri a kisgyermekkori tanulás jellemzőit, tisztában van a játéknak, mint a kisgyermek legfontosabb tevékenységének, és mint a tanulás legfontosabb színterének a fejlődésben betöltött szerepével. Korszerű játék módszertani ismeretekkel rendelkezik.
* A művészeti nevelés: gyermekirodalom, ének-zene, vizuális kultúra, a mozgásfejlődés és a nyelvi, kommunikatív fejlődés támogatása területén a 0-3 éves korosztályhoz illeszkedő módszertani ismeretekkel rendelkezik és tisztában van e tevékenységek személyiségfejlesztő hatásával.
* Szaktudományos és módszertani ismeretekkel rendelkezik a családról, a családi nevelés elsődlegességéről és a családdal való együttműködésről.
* Tájékozott a családvédelem és a családsegítés lehetőségeit és módszereit illetően. Rendelkezik olyan tanácsadói ismeretekkel, melyek segítségével a szülőket támogatni tudja a gyermek otthoni nevelésében, szülői szerepük kiteljesítésében.

**Képesség**

* Pedagógiai, pszichológiai, egészségtudományi, társadalomtudományi és módszertani tudását holisztikus szemlélettel és adaptív módon, a gyermekek egyéni sajátosságainak és a korosztály jellemzőinek figyelembevételével alkalmazza.
* Képes a társadalmi jelenségeket, folyamatokat értelmezve átlátni azok pedagógiai következményeit.
* A 0-3 éves  gyermekek és a gyermekcsoport ismeretében az adott intézmény célkitűzéseihez és szakmai kereteihez igazodva meghatározza a nevelés céljait, feladatait és tartalmait, megtervezi, alakítja, elemzi és értékeli a pedagógiai folyamatot.
* A 0-3 éves korú gyermekek szükségleteinek figyelembevételével alakítja ki a gyermekek életterét, a tartalmakat a gyermekek fejlettségéhez igazodva választja meg és közvetíti.
* Támogatja a gyermek önállósodását, a szokások és az egészséges életmód kialakulását.
* Képes a 0-3 éves gyermekek fejlődésének nyomon követésére, az eltérő fejlődési ütem felismerésére, és az érési-fejlődési folyamatok egyénre szabott, differenciált befolyásolására, az ehhez szükséges módszertani kultúra kialakítására.
* Felismeri a kisgyermek biológiai és pszichés szükségleteit, és azokat differenciáltan, a gyermek érési-fejlődési folyamataihoz és igényeihez illeszkedő módon elégíti ki.
* Megteremti a játék feltételeit, és a kisgyermek igényeihez igazodóan támogató, gazdagító módon vállal szerepet a gyermek játékában.
* Kielégíti a kisgyermek esztétikai szükségleteit, szakszerűen támogatja a különböző művészeti ágakhoz kapcsolódó kisgyermekkori alkotó és befogadó tevékenységeket, a fejlődő gyermeki kreativitást. Támogatja a motoros képességek és a nyelvi, kommunikatív képességek fejlődését.
* Megerősíti a családi nevelés értékeit, kompenzálja az esetleges hátrányokat, a gyermek fejlődésének támogatása érdekében erősíti a szülői kompetenciát, együttműködik a szülőkkel, a családdal**.**
* Képes segítő beszélgetés vezetésére mind egyéni, mind csoportos helyzetben.

**Attitűd**

* Elkötelezett a 0-3 éves korú gyermekek tevékenységei, a gyermekek fejlődését támogató környezet kialakítása és a fejlődés támogatása iránt.
* Elsődlegesnek tartja a gyermek egyéni igényeihez igazodó szükséglet-kielégítést, gondozást, az egészséges szokásrendszer kialakítását.
* Elkötelezett a kisgyermekek játékszükségleteinek kielégítése iránt, szívesen vesz részt a játékban, a játék örömet okoz számára.
* Nyitott a szimbolikus önkifejezési formák irányában, szívesen vesz részt művészeti tevékenységekben.
* A kisgyermek és önmaga kreativitását örömmel éli meg.
* Személyiségét és tevékenységét a gyermek tisztelete, feltétel nélküli elfogadása, jellemzi.
* Inkluzív, befogadó és multikulturális szemlélettel rendelkezik.
* Problémaérzékenység, előítélet-mentesség, tolerancia, szociális érzékenység, segítő attitűd és etikus magatartás jellemzi.
* Nyitott a gyermekek, családok és a szakmai közeg jelzéseire, partneri kapcsolataiban együttműködő.
* A szakmán belüli és a szakmák közötti kapcsolatokban bizalomra, kölcsönösségre törekszik, tiszteletben tartja a kompetenciahatárokat.
* A megismert kisgyermeknevelői szerepekkel azonosul, képes azok hiteles és felelősségteljes ellátására.

**Autonómia és felelősség**

* Beosztásával járó autonómiájával felelősséggel tud élni.
* Felelősséget vállal a rábízott kisgyermekért, gyermekcsoportért, a nevelés folyamatában hozott döntéseiért és pedagógiai tevékenységének következményeiért.
* Felelősséggel tartozik a gyermek személyiségének sokoldalú, harmonikus kibontakoztatásáért, az egészséges fejlődéshez és fejlesztéshez szükséges személyi, tárgyi környezet megteremtéséért.
* Szakmai fejlődését autonóm módon, tudatosan és reflektíven irányítja.
* A jogszabályok és intézményi szabályok szabta keretek között önállóan dönt a munkájával összefüggő problémahelyzetek megoldásáról.

**7. Az alapképzés jellemzői:**

**7.1. Szakmai jellemzők**

7.1.1. A szakképzettséghez vezető tudományágak, szakterületek, amelyekből a szak felépül:

- társadalomtudomány, informatika: 15-20 kredit;

- pedagógia, pszichológia: 45-55 kredit;

- egészségtudomány: 20-25 kredit;

- a bölcsődei, intézményes kisgyermeknevelés, fejlődéssegítés, gondozás módszertana: 25-30 kredit;

- gyakorlati képzés 30 kredit.

7.1.2. A választható specializációkat is figyelembe véve a csecsemő- és kisgyermeknevelő lehetséges szakmai tevékenységköréhez, munkaköréhez vagy a további tanulmányokhoz kapcsolódó (intézményes kisgyermekellátás, innováció a kisgyermeknevelés területén a családi nevelés támogatása, gyermekvédelem, a kiemelt figyelmet igénylő gyermekek nevelése, művészeti nevelés kisgyermekkorban, kora gyermekkor és idegen nyelv, inter- és multikulturális nevelés) területeken szerezhető speciális ismeret. A választható ismeretek kreditértéke a 15-18 kredit.

**7.2.Idegennyelvi követelmény:**

Az alapfokozat megszerzéséhez legalább egy idegen nyelvből államilag elismert, középfokú (B2) komplex típusú nyelvvizsga vagy ezzel egyenértékű érettségi bizonyítvány vagy oklevél megszerzése szükséges.

**7.3. Szakmai gyakorlat követelményei**

A 6 hétnél hosszabb szakmai gyakorlat megbontható oly módon, hogy az egyes szakaszok 2 hétnél rövidebbek nem lehetnek. Az egybefüggő szakmai gyakorlat csak bölcsődében tölthető le. Az összes gyakorlat 30 kredit, ebből az intézményen kívüli összefüggő komplex gyakorlat 10 kredit.

**7.3. A szakmai gyakorlat követelményei:**

A szakmai gyakorlat részét képezik:

- a csoportos és egyéni iskolai, tanítási gyakorlatok és ezek elemzése, dokumentálása

- a kisgyermeknevelő komplex gyakorlata, aminek időtartama a képzés utolsó évében legalább 6 hét. Az egybefüggő szakmai gyakorlat csak bölcsődében tölthető le.

Az összes gyakorlat kreditértéke 30 kredit, ebből az intézményen kívüli összefüggő komplex gyakorlat 10 kredit.

# gyógypedagógia ALAPKÉPZÉSI SZAK

1. **Az alapképzési szak megnevezése:** gyógypedagógia (Special Needs Education)

**2. Az alapképzési szakon szerezhető végzettségi szint és a szakképzettség oklevélben szereplő megjelölése**

2.1.végzettségi szint: alapfokozat, (baccalaureus, bachelor; rövidítve: BA fokozat)

2.2. szakképzettség:

- gyógypedagógus, értelmileg akadályozottak pedagógiája szakirányon

- gyógypedagógus, hallássérültek pedagógiája szakirányon

- gyógypedagógus, látássérültek pedagógiája szakirányon

- gyógypedagógus, logopédia szakirányon

- gyógypedagógus, pszichopedagógia szakirányon

- gyógypedagógus, szomatopedagógia szakirányon

- gyógypedagógus, tanulásban akadályozottak pedagógiája szakirányon

- gyógypedagógus, autizmus spektrum pedagógiája szakirányon

2.3. a szakképzettség angol nyelvű megjelölése:

- Special Needs Educator and Therapist (Intellectual and Multiple Disabilities)

- Special Needs Educator and Therapist (Hearing Impairment)

- Special Needs Educator and Therapist (Visual Impairment)

- Special Needs Educator and Therapist (Speech and Language Therapy)

- Special Needs Educator and Therapist (Behavioural Disorders)

- Special Needs Educator and Therapist (Physical Disabilities)

- Special Needs Educator and Therapist (Learning Disabilities and Difficulties)

- Special Needs Educator and Therapist (Autism Spectrum Disorders)

2.4. választható szakirányok: értelmileg akadályozottak pedagógiája szakirány, hallássérültek pedagógiája szakirány, látássérültek pedagógiája szakirány, logopédia szakirány, pszichopedagógia szakirány, szomatopedagógia szakirány, tanulásban akadályozottak pedagógiája szakirány, autizmus spektrum pedagógiája szakirány.

**3. Képzési terület:** pedagógusképzés

**4. A képzési idő félévekben:** 7+1 félév

**5. Az alapfokozat megszerzéséhez összegyűjtendő kreditek száma:** 210+30 kredit

**5.1. A szakorientációja:** kiegyensúlyozott 40-60 százalék

**5.2. A szakdolgozat elkészítéséhez rendelt kreditérték:** 8 kredit

**5.3. Intézményen kívüli összefüggő gyakorlati képzés minimális kreditértéke:** 30 kredit

**5.4. A szabadon választható tantárgyakhoz rendelhető minimális kreditérték**: 12 kredit

**5.5. A szakképzettség képzési területek egységes osztályozási rendszer szerinti tanulmányi területi besorolása:** 145

**5.6. Szakirányhoz rendelhető minimális kreditérték:** 50 kredit

**6. Az alapképzési szak képzési célja, az általános és a szakmai kompetenciák:**

A képzés célja gyógypedagógusok képzése, akik a gyógypedagógia és a határtudományai korszerű elméleti és módszertani ismereteinek, a gyógypedagógiai tevékenységekhez szükséges képességeknek, valamint a szakterületi és gyakorlati ismereteknek a birtokában segítséget nyújtanak a fogyatékos, sérült, akadályozott gyermekeknek, fiataloknak és felnőtteknek képességeik fejlesztéséhez, funkciózavaraik (kognitív, szociális, szomatikus, érzékelési, észlelési stb.) korrekciójához, illetve kompenzálásához, életviteli nehézségeik kezeléséhez, rehabilitációjukhoz, valamint környezetük rendezéséhez, társadalmi integrációjukhoz. Választott szakirányon a különböző fogyatékos, sérült, akadályozott népességcsoportokat szakszerűen segíti, komplex gyógypedagógiai fejlesztést, nevelést, oktatást, habilitációt és rehabilitációt végez. Felkészült tanulmányainak mesterképzésben történő folytatására.

**6.1. Az elsajátítandó szakmai kompetenciák**

**Tudás**

* Ismeri a fogyatékosságügy, a gyógypedagógia és a gyógypedagógiához kapcsolódó határtudományok fogyatékos, sérült, akadályozott személyekre vonatkozó történeti elemeit, alapvető társadalmi folyamatait, legfontosabb elméleteit, összefüggéseit és probléma-megoldási módszereit.
* Ismeri a komplex gyógypedagógiai diagnosztika, nevelés, oktatás, fejlesztés, terápia és rehabilitáció módszereit, gyakorlatát, valamint az integrált, inkluzív nevelés elméletét és eljárásait, azok alkalmazásának és továbbfejlesztésének lehetőségeit.
* Átfogó funkcionális anatómiai és fejlődéstani ismeretekkel rendelkezik az emberi test fő szervrendszereiről.
* Ismeri a fogyatékosságok, sérülések, akadályozottságok hátterében álló kórélettani folyamatokat.
* Tisztában van a fogyatékosságok, sérülések, akadályozottságok felismerésének, differenciálásának kritériumaival.
* Rendelkezik a fogyatékossággal élő személyekkel kapcsolatos pszichológiai és pszichodiagnosztikai ismeretekkel tisztában van a fogyatékosságok, sérülések, akadályozottságok hátterében álló pszichológiai folyamatokkal.
* Ismeri a fogyatékossággal élő személyekkel kapcsolatos alapvető specifikus kutatásmódszertani kérdéseket, módszereket és kutatásetikai alapelveket.
* Átfogó ismeretekkel rendelkezik az általános pedagógia, nevelés- és oktatáselmélet, andragógia, alternatív- és reformpedagógiai koncepciók, pedagógiai projektek területéről és azok gyógypedagógiai adaptációs lehetőségeiről.
* Ismeri a művészetpedagógiai és művészetterápiás eljárások alapelveit, módszertanát és a kapcsolódó pedagógiai, gyógypedagógiai adaptációs, intervenciós lehetőségeket. Ismeri a fejlesztés, nevelés, integráció és inklúzió területén alkalmazható művészeti intervenciós és művészetterápiás módszereket és a saját kompetencia szintjén tudja alkalmazni azokat.
* Ismeri a gyógypedagógiai: a fogyatékossággal élő személyek, csoportok és környezetük megismerésére alkalmas felmérés, diagnosztika területeit, formális és informális eljárásait, és a diagnosztikán alapuló gyógypedagógiai tervezés különböző szintjeit, ezek összefüggéseit és szervezeti beágyazottságát.
* Tájékozott a szakterületein alkalmazható alapvető digitális eszközök alkalmazhatóságában, ismeri szakterületén/szakterületein a tanulói képességekhez illeszthető digitális tanulási, fejlesztési lehetőségeket, eszközöket, környezeteket.
* Alapvető ismeretei vannak a fogyatékos személyek fejlődési sajátosságainak és tanulási folyamatainak törvényszerűségeiről, jellemzőiről. Tisztában van a fogyatékos személyek (gyógy)pedagógiájának nevelési/oktatási/fejlesztési/rehabilitációs céljaival, tartalmaival, a folyamatok összefüggéseivel.
* Érti az értékelés és fejlődés összefüggéseit, ismeri az értékelés funkcióit, folyamatát, módszereit, eszközeit, rendelkezik a differenciált értékelési formák megválasztásához szükséges tudással.
* Tisztában van a fogyatékos emberekkel foglalkozó intézményrendszer és szolgáltatások működési elveivel és gyakorlatával, a szolgáltatásokkal kapcsolatos jogszabályi, finanszírozási háttérrel, ismeri továbbá a fogyatékos emberekkel kapcsolatos nemzetközi irányelveket és az alapvető emberi jogokat.
* Alapvető ismeretekkel rendelkezik a lelki egészség megőrzésének elméleti és gyakorlati módszereiről.
* Ismeri gyógypedagógus-szerepre vonatkozó elméleteket, a szereppel kapcsolatos elvárásokat a pedagógusszemélyiség jellemzőit, az önreflexióhoz és önkorrekcióhoz szükséges alapvető módszereket, az alapvető gyógypedagógusi kommunikáció szempontjait.
* Érti a reflektív gondolkodás és sajátélményen alapuló mentálhigiénés támogatás jelentőségét a tanulmányi és szakmai fejlődésében.
* Ismeri a szakmai együttműködés és team-munka alapelveit, útjait és megvalósításának módszertanait.
* Tájékozott a krízis- és válsághelyzetekben alkalmazható segítségnyújtás, mentálhigiénés támogatás lehetőségeiről.

**Képesség**

* Saját szakterületén belül képes értelmezni a fogyatékosságokkal kapcsolatos orvosi diagnózisokat, vizsgálati eredményeket.
* Saját szakterületén belül képes értelmezni a fogyatékosságokkal kapcsolatos pszichológiai diagnózisokat és vizsgálati eredményeket.
* Pszichológiai ismereteit képes az adott fogyatékossági csoportnak megfelelően adaptív módon alkalmazni.
* Képes az orvosi (egészségügyi) továbbá a pszichológiai diagnózisok, vizsgálati eredmények ismeretében komplex gyógypedagógiai differenciáldiagnosztikát végezni a gyógypedagógiai tevékenység és folyamatok tudatos, célorientált megtervezése érdekében.
* Képes a gyógypedagógiai diagnosztika digitális eszközrendszerének megismerésére.
* A gyógypedagógiai folyamatok tervezésében ötvözi az általános didaktikai, metodikai alapelveket a fogyatékossági típusnak megfelelő, speciális gyógypedagógiai tartalmakkal, alkalmazkodva a fogyatékos személyek életkori, képességbeli, attitűdbeli és szociokulturális sajátosságaihoz is.
* A fogyatékos személy szükségleteit, képességeit és igényeit figyelembe véve a kompenzációs lehetőségeket és életminőséget támogató, komplex gyógypedagógiai nevelési, oktatási, fejlesztési, terápiás, prevenciós, habilitációs és rehabilitációs tevékenységet végez a fogyatékos személyeket ellátó intézmény- és szolgáltató-rendszerekben.
* Egyéni felmérés alapján, a gyógypedagógiai folyamat eredményeit értékeli, beleértve a gyermek/felnőtt haladásának, a pedagógiai módszereknek és eszközöknek, valamint a saját munkájának értékelését.
* Képes a saját szakterületein a gyermekek/fiatalok/felnőttek képességeit figyelembe véve digitális kompetenciájuk fejlesztésére, a digitális eszközök, környezetek megfelelő alkalmazására.
* Képes a társadalom változó digitális környezeti kihívásainak megismerésére, pedagógiai, gyógypedagógiai szempontú értelmezésére, értékelésére, a szakterületein mindezeknek a tanítási-tanulási, fejlesztési, habilitációs, rehabilitációs folyamat során produktív, gyakorlatias, a gyermekek/fiatalok/felnőttek képességeit figyelembe vevő implementálására.
* Képes saját pedagógiai tevékenysége hatását felmérni és kritikusan elemezni, pedagógiai tapasztalatait és nézeteit reflektív módon értelmezni, értékelni, majd ezek alapján a szükséges önkorrekciót végrehajtani.
* Alapvető kutatásmódszertani ismereteit az adott fogyatékossági csoportnak megfelelően adaptív módon alkalmazza, felismeri, hogy az adott fogyatékossági csoportnak és kutatási témának megfelelően milyen kutatási módszert célszerű alkalmazni. Lehetőség szerint inkluzív kutatásmódszertani eljárásokra törekszik.
* Tudományos igényű szakszövegeket a saját szakterületén, legalább egy idegen nyelven is, önállóan olvas, a fogyatékosságügy és gyógypedagógia alapvető szakirodalmait megérti, szakszerűen reflektál rájuk, és képes azokat használni egy tudományos dolgozat megírásához a megfelelő hivatkozásokkal.
* Felismeri egy módszer tudományos megalapozottságának meglétét vagy hiányát.
* Képes a szakmai képzéssel és különösen a saját szakterületével/szakterületeivel kapcsolatos gondolatok, érzések és tények szóban és írásban történő megértésére, kifejezésére és értelmezésére különböző társadalmi, gazdasági és kulturális kontextusokban.
* Képes a team-munkához szükséges kooperációra, kommunikációra.
* Képes a fejlesztés, nevelés, integráció és inklúzió területén alkalmazható művészeti intervenciós módszerek alkalmazására saját kompetencia szintjén.
* Képes a fogyatékosságügyi szakmapolitikai dokumentumok értelmezésére, az ellátórendszer finanszírozásának átlátására, adott esetben pályázatok írására, valamint a fogyatékos személyek és a szakma érdekeinek képviseletére az intézményrendszerek és szolgáltatások területén.

**Attitűd**

* Nyitott innovatív gyógypedagógiai elképzelések és megoldások megismerésére, törekszik a bizonyítékalapú módszerek alkalmazására.
* Mérlegeli a szakmai problémák sokoldalú módszertani megközelítésének lehetőségeit. Nyitott a team-munkára a mindennapi gyógypedagógiai fejlesztő munka, a gyógypedagógiai kutatások, az innovatív tevékenységek során.
* Törekszik az ön- és társismeret, önelfogadás, önreflektivitás fejlesztésére.
* Szakmai, nyelvi készségeit az élethosszig tartó tanulás jegyében karban tartja és fejleszti.
* Tiszteletben tartja saját és mások kompetencia határait, a team munka során határozottan képviseli saját szakmai elveit, tapasztalati tudását, de a hatékony együttműködés érdekében a többi résztvevő törekvéseit is érvényesülni hagyja.
* Igénye van a gyógypedagógiai folyamatok folyamatos elemzésére-értékelésére, nyitott az eredmények és a körülmények figyelembe vételével a tervek és folyamatok felülvizsgálatára és módosítására.
* A fogyatékos személyeket és hozzátartozóikat – azok igényeit figyelembe véve – informálja az alkalmazni kívánt koncepcióról, eljárásról, módszerről, terápiáról, illetve ezek eredményeiről.
* Elkötelezett a fogyatékos személy tanulási és terápiás szükségleteinek kielégítése és a tanuláshoz/terápiához igazodó környezet megválasztása, kialakítása iránt. A fogyatékos személyek lehetőségeit figyelembe véve fontosnak tartja a tanulás folyamatainak tudatosítását, az önszabályozott tanulás támogatásához szükséges tudás és képességek megszerzését, a tanulási képességek fejlesztését.
* Nyitott a digitális technológiák, infokommunikációs eszközök és a hozzájuk kapcsolódó módszertani eljárások megismerésére.
* Fogyatékos személyekkel kapcsolatos kutatásai során teljes mértékben törekszik a fogyatékossággal kapcsolatos etikai problémák figyelembe vételére.
* Elkötelezett a fogyatékos személyek fejlődését segítő, pozitívumokra fókuszáló, tanulást, fejlődést támogató értékelés mellett.
* A fogyatékos emberekkel kapcsolatos társadalmi és történeti folyamatokat, megközelítéseket összefüggéseiben látja, ezeken keresztül reflektál a jelen problémáira, ezekről megalapozott szakmai véleményt formál, és kulturált vitát folytat.
* A fogyatékos emberekkel kapcsolatos társadalmi és történeti folyamatokat, megközelítéseket, intézményi és szolgáltatásbéli formákat nyitottan és kritikusan szemléli, részt vállal a gyógypedagógiával és fogyatékosságüggyel kapcsolatos fejlesztési, innovációs tevékenységekben.
* Felelősen képviseli az adott téma szakszerű és politikailag korrekt (adott) idegen nyelvi meghatározásait, és ezeket a konkrét kommunikációs szituáció, az adott szociokulturális háttér figyelembe vételével és a változó világra való nyitottsággal használja.
* Elfogadja a fogyatékossággal élő személyek jogairól szóló ENSZ egyezmény elveit és törekszik azok megvalósítására munkája során.
* Az emberi jogi megközelítésből kiindulva tiszteletben tartja és képviseli a fogyatékos emberek és hozzátartozóik jogait és érdekeit.
* A “Semmit rólunk nélkülünk” elv értelmében támogatja és elősegíti a fogyatékos emberek minél aktívabb részvételét, és önrendelkezésük megvalósulását az őket érintő folyamatokban.
* Munkája során alkalmazza az emberi jogi megközelítést, jogszabályi ismereteinek – az adott kontextusban történő – aktivizálásával.

**Autonómia és felelősség**

* A szakirányának megfelelő gyógypedagógiai nevelési-oktatási intézményekben, csoportokban, osztályokban önállóan és felelőséggel látja el az óvodai nevelés, valamint az általános iskola 1-6. évfolyamán (a tanulásban akadályozottak pedagógiája szakirányon és az értelmileg akadályozottak pedagógiája szakirányon: az 1-8. évfolyamon, értelmileg akadályozottak pedagógiája és szomatopedagógia szakirányon: a fejlesztő nevelés-oktatás teljes időtartamában) a nevelési és valamennyi műveltségi területhez tartozó oktatási feladatokat.
* A szakképzésben a készségfejlesztő, a diákotthonban, gyermekotthonban és kollégiumban az általános nevelői feladatokat látja el.
* Az ambuláns gondozást, fejlesztést végző intézményekben: egységes gyógypedagógiai módszertani intézmény, pedagógiai szakszolgálat, szakmai szolgáltatás, illetve az integrált, inkluzív nevelést-oktatást végző köznevelési intézményekben a sajátos nevelési igényű illetve a gyógypedagógiai segítséget igénylő gyermekek, tanulók, felnőttek körében a szakirányának/szakirányainak megfelelő területen/területeken egyéni fejlesztési, habilitációs-rehabilitációs feladatokat lát el. Feladata kiterjed a tanulási technikák megtanítására; együttműködésre, általános gyógypedagógiai segítségnyújtásra és tanácsadásra a fejlesztésben vagy gondozásban és a rehabilitációban közreműködő más szakemberekkel, illetve családokkal.
* Tudományosan és módszertanilag megalapozott fogyatékosságügyi és gyógypedagógiai nézeteit és döntéseit felelősséggel vállalja.
* Tudatosan képviseli a gyógypedagógia, és határ-/ társtudományai módszertani kultúráját
* Felelősséget vállal a fogyatékos személyekért és hozzátartozóikért, a gyógypedagógiai folyamatok, tevékenységek tervezése során hozott döntéseiért és gyógypedagógiai tevékenységének következményeiért.
* Felelősséget vállal a fogyatékos személy felelősségérzetének, önállóságának, autonómiájának kialakításáért.
* A partnerekkel előítélet-mentes, kölcsönös tiszteletre és bizalomra épülő kapcsolatrendszert teremt, szakmai szituációkban szakszerűen, közérthetően és hitelesen kommunikál.
* Munkáját teamben végezni, a szakmai műhelyekben aktívan vesz részt.
* Krízis- és válsághelyzet esetén hatékony tanácsot ad és/vagy segítséget nyújt, vagy kér.
* Szakmai együttműködések kialakításában és fenntartásában kezdeményező szerepet tölt be, gyógypedagógiai tevékenységén túl felelősséget vállal intézménye küldetéséért is.
* Felelősséget érez saját gyógypedagógusi öndefiníciójának folyamatos alakításáért, és azért a szűkebb és tágabb közösségért, ahol tevékenységét kifejti.

**6.2. Szakirány(ok) sajátos kompetenciái**

**6.2.1. Értelmileg akadályozottak pedagógiája szakirányon**

**Tudás**

* Ismeri az értelmi akadályozottság hazai és külföldi definícióit, értelmezni tudja azokat.
* Birtokában van az értelmi akadályozottság súlyossági fokozatainak, kóreredeti specifikumainak és az értelmileg akadályozott személyek életkori jellemzőivel kapcsolatos gyógypedagógiai elméleti, módszertani és gyakorlati tudásnak.
* Rendelkezik az értelmileg akadályozott személy személyiségének, kognitív, szociális és személyes kompetenciáinak fejlesztését megalapozó szaktudományos ismeretekkel.
* Ismeri az értelmileg akadályozott személyek (gyógy)pedagógiájának legfontosabb elméleteit, összefüggéseit és probléma-megoldási módszereit, tájékozott az aktuális, specifikus terápiás ellátási formák tekintetében.
* Tisztában van az értelmileg akadályozott személyek gyógypedagógiai kísérésének tartalmi és módszertani vonatkozásaival.
* Ismeri az értelmileg akadályozott személyek esetében alkalmazható legújabb és legfontosabb diagnosztikai eszközöket, tudja azokat alkalmazni, eredményeiket értelmezni és felhasználni a tervezésben.
* Ismer olyan technikákat, amelyekkel a környezet konfliktusait oldani tudja. Ismeri az értelmileg akadályozott emberek érdekvédelmét, ha szükségesnek látja, bekapcsolódik az ilyen jellegű tevékenységbe.

**Képesség**

* Képes az értelmileg akadályozott személyek speciális nevelési, fejlesztési szükségleteinek megállapítására, gyógypedagógiai diagnózis készítésére, a gyógypedagógiai folyamat eredményeinek értékelésére.
* A korai intervenció időszakában (0 éves kortól) és helyszínein (korai fejlesztő centrumok, pedagógiai szakszolgálat, PIC, NIC, integráló bölcsőde, stb.) prevenciós feladatok lát el, egyéni és csoportos fejlesztést végez.
* Az óvodai nevelés időszakában és helyszínein (speciális óvoda, integrált óvoda) és valamennyi fejlesztési területen a komplex gyógypedagógiai tevékenységet végez. Ellátja a fejlesztő nevelés és fejlesztő nevelés-oktatás komplex gyógypedagógiai feladatait.
* Ellátja az értelmileg akadályozott tanulók általános iskolai nevelésében 1-8. évfolyamon valamennyi műveltségi terület nevelési-oktatási feladatait, a fejlesztő nevelés-oktatás feladatait annak teljes időtartamában, a speciális készségfejlesztő szakiskola évfolyamain közismereti tárgyak oktatását végzi, valamint a szakoktatókkaltörténő együttműködésben a kognitív és szociális fejlesztés feladatait látja el.
* Az értelmileg akadályozottak pedagógiája szakirányának megfelelő célcsoport esetén utazótanári feladatok lát el EGYMI-ben vagy a Pedagógiai Szakszolgálat keretei között.
* Speciális kollégiumokban, gyermekotthonokban általános nevelői feladatokat lát elellátására, habilitációs – rehabilitációs tevékenységet végez értelmileg akadályozott személyeknél, a felnőtt értelmileg akadályozott személyek nappali és bentlakásos intézményiben a gyógypedagógiai segítés feladatait látja el. Kiaknázza az élethosszig tartó tanulás speciális lehetőségeit értelmileg akadályozott személyeknél.
* Orvosi, jogi, pedagógiai, pszichológiai és társadalomismereti tudását (gyógy)pedagógiai gyakorlatában adaptív módon, az értelmileg akadályozott egyén/csoport jellemzőit és sajátosságait figyelembe véve alkalmazza.
* Az értelmileg akadályozott személyek jellemzőinek és sajátosságainak ismeretében meghatározza és kiválasztja a specifikus szakmai problémák megoldását elősegítő megfelelő nevelési/oktatási/fejlesztési/rehabilitációs célokat, tartalmakat, folyamatokat és módszereket.
* Képes munkahelyi szervezetben az értelmileg akadályozott személyekkel való együttműködés elősegítésére; a betanítási folyamatok támogatására, ehhez kapcsolódó tanácsadásra, fejlesztő programok eredményeinek mérésére, tanácsadásra.
* Az egészségügyi, a gyermekvédelmi és a szociális ágazatban a fogyatékos gyermek, fiatal és felnőtt népességcsoportok gondozását, fejlesztését, pedagógiai kísérését, életvitelük segítését végzi, az értelmileg akadályozott személyekkel partneri munkakapcsolatot alakít ki, elősegíti az önrendelkezést, az önálló életvitel támogatásának szolgálatában koordinálási, kísérő, mentori és mediátori feladatokat lát el.
* Képes az értelmileg akadályozott emberek érdekeinek képviseletére, esélyegyenlőségüket, intézményi és társadalmi integrációjukat segítő feladatok ellátására, tanácsadásra.

**6.2.2. Hallássérültek pedagógiája szakirányon**

**Tudás**

* Ismeri a hallássérüléssel kapcsolatos emberi jogi és orvosi megközelítéseket, ezek érvrendszerét és történeti kialakulását.
* Korszerű ismeretei vannak a hallássérülés etiológiája, epidemiológiája, tüneti képe, pszichológiai háttere és ellátása kapcsán.
* Ismeri a hallássérüléssel kapcsolatos tevékenységeket, és az azokat meghatározó jogi és szakmai dokumentumokat.
* Alapvető ismeretekkel rendelkezik a hallássérülés korszerű diagnosztikájáról, a segédeszköz ellátás folyamatosan korszerűsödő gyakorlatáról. Ismeri a gyógypedagógiai felmérés területeit, annak speciális eljárásait hallássérült személyek esetében.
* Ismeri a hallássérült személyek heterogén szükségleteihez igazodó fejlesztő, oktatás-nevelési és terápiás eljárásokat.
* Átfogó ismeretekkel rendelkezik a hallássérült személyek által használható infokommunikációs technológiák nyújtotta lehetőségekről. Ismeri az egyenlő esélyű hozzáférés és az ésszerű alkalmazkodás elveit hallássérült személyekkel végzett mindennapi tevékenysége során.
* Felismeri a leggyakoribb, a hallássérülés mellé társuló zavarokat, ismeri azok kompenzálását, terápiáját, vagy képes abban a társszakmák segítségét kérni.
* Ismeri a hallássérült személyek ellátó rendszerét, a megfelelő célzott fejlesztő, nevelő, oktató, habilitációs-rehabilitációs gyógypedagógiai ellátás eljárásait, módszereit, eszközrendszerét.
* Ismeri a hallássérüléssel kapcsolatos hazai és nemzetközi szakirodalmat.

**Képesség**

* Eligazodik a hallássérüléssel kapcsolatos hazai és nemzetközi dokumentumokban, ezek változását képes követni. Képes alakítani saját szakmai és társadalmi szerepvállalását.
* Ismereteit a hallássérült személyek szükségleteit, képességeit és igényeit figyelembe véve használja fel a gyógypedagógiai nevelési, oktatási, fejlesztési, terápiás, prevenciós, habilitációs és rehabilitációs feladatok ellátása során.
* Felkészült a hallássérült személyek differenciált nyelvi szükségleteinek felismerésére, képes ehhez alkalmazkodva megfelelő támogatást biztosítani.
* A hallássérült gyermek, vagy felnőtt (csoport) szükségletei és képességei, valamint a hallássérüléssel kapcsolatos pedagógiai, pszichológiai és módszertani ismeretei alapján a gyógypedagógiai folyamatot differenciáltan, egyénre szabottan megtervezi, irányítja, elemzi és értékeli.
* Kiválasztja a megfelelő tanulásszervezési eljárásokat, a hallássérült személyek életkori, egyéni és csoport sajátosságoknak megfelelő kommunikációs stratégiákat, módszereket alkalmazza.
* Képes a hallássérült gyermekek, fiatalok és felnőttek speciális nevelési, fejlesztési szükségleteinek megállapítására, objektív felmérésen alapuló fejlesztési tervek kidolgozására meghatározva a megfelelő nevelési/oktatási/fejlesztési célokat, tartalmakat, folyamatokat.
* Gyógypedagógiai nevelési, oktatási, fejlesztési, terápiás, prevenciós, habilitációs és rehabilitációs feladatait képes az hallássérült gyermekkel, vagy felnőttel, illetve a nevelésben, ellátásban, gondozásban, támogatásban érintett partnerekkel együttműködésben ellátni.
* Képes az egészségügyi, korai fejlesztési, nevelési-oktatási, valamint szociális intézményekben a fejlesztő tevékenység területeinek és eszközeinek meghatározására.
* Szakmai irányítás mellett a hallássérüléssel, a hallássérült személyekkel, illetve a felsorolt tevékenységekkel kapcsolatos vizsgálati, kutatási részfeladatok végez.

**6.2.3. Látássérültek pedagógiája szakirányon**

**Tudás**

* Ismeri a különböző életkorú és látásteljesítményű látássérült személyek eltérő igényeit; rendelkezik a látássérült személyek kognitív, személyes és szociális kompetenciáinak fejlesztéséhez szükséges alapvető szaktudományos és módszertani ismeretekkel.
* Ismeri a látássérülés különböző (hazai és külföldi) definícióit, gyógypedagógiai és funkcionális felosztását.
* Ismeri a látássérülés életkor-specifikus kórokait, prevalenciáját és az incidencia változásait hazai és világviszonylatban is.
* Ismeri a szembetegségek funkcionális kihatásait.
* Ismeretekkel rendelkezik a korszerű orvosi kezelések és optikai korrekciók lehetőségeiről és ezek elérhetőségéről.
* Ismeri a funkcionális és pedagógiai látásvizsgálat jelentőségét, a különböző életkorokban alkalmazott menetét, módszereit és eszközeit.
* Ismeri a korszerű látásjavító optikai és elektronikus eszközöket, ezek hozzáférhetőségét. Ismeretekkel rendelkezik a látássérülés pszichológiai és szociális hatásairól.
* Ismeri a látássérült személyek számára kifejlesztett pszichodiagnosztikai módszereket és eszközöket.
* Ismeri a látássérült személyekkel végzendő gyógypedagógiai tevékenységeket és ezek színtereit.
* Ismeri a látássérült személyek ellátó rendszerét; a látássérült személyek korai fejlesztésével, óvodai nevelésével, iskolai nevelésével és oktatásával, valamint az elemi rehabilitációval kapcsolatos jogszabályokat, hazai és nemzetközi dokumentumokat.
* Korszerű, átfogó és specializált ismeretekkel rendelkezik a látássérült gyermekek korai fejlesztéséről, a súlyos fokban látássérült (vak) tanulók, a gyengénlátó, aliglátó tanulók igényeiről, fejlesztésük, oktatásuk és nevelésük színtereiről, módszereiről és eszközeiről, a terápiás eljárásokról.
* Ismeri a csoport pedagógia jellemzőit, speciális megsegítésének szervezeti formáit és tartalmi jellemzőit.
* Korszerű, átfogó és specializált ismeretekkel rendelkezik a látássérült felnőttek elemi rehabilitációjáról, módszereiről, eszközeiről, a terápiás eljárásokról, a speciális megsegítés szervezeti formáiról és tartalmi jellemzőiről.
* Korszerű, átfogó és speciális ismeretekkel rendelkezik az időskorú látássérült személyek megsegítésének tartalmi jellemzőiről és lehetőségeiről.
* Korszerű, átfogó és specializált ismeretekkel rendelkezik a halmozottan fogyatékos látássérült személyek sajátos igényeiről, fejlesztésük, oktatásuk és nevelésük színtereiről, módszereiről és eszközeiről, a terápiás eljárásokról.
* Ismeri az egyéni fejlesztési terv jelentőségét, elkészítésének lépéseit.
* Felismeri a leggyakoribb társuló zavarokat, ismeri azok kezelését, vagy képes abban a társszakmák segítségét kérni.
* Ismeri az integráltan tanuló látássérült tanulók helyzetét; tisztában van a sikeres integráció-inklúzió feltételeivel; ismeri a gyógypedagógus kompetenciáit; az utazótanár szerepét, feladatait; a többségi pedagógussal történő kapcsolattartás lehetőségeit.
* Ismeri a látássérült személyek heterogén szükségleteihez igazodó fejlesztő, oktatási-nevelési és terápiás eljárásokat.
* Ismeri a környezeti adaptáció jelentőségét, lehetőségeit, kivitelezését, az egyenlő esélyű hozzáférés elvét és speciális alkalmazását saját szakirányán, az infokommunikációs akadálymentesítés látássérülés-specifikus eszközeit.
* Ismeri a látássérült személyek érdekvédelmi-, és egyéb civil szervezeteit és ezek feladatait.
* Ismeri a látássérüléssel kapcsolatos hazai és nemzetközi szakirodalmat.

**Képesség**

* Ismereteit képes felhasználni a különböző életkorú és látásteljesítményű látásssérült személyek szükségleteit, képességeit és igényeit figyelembe véve, a gyógypedagógiai nevelési, oktatási, fejlesztési, terápiás, prevenciós, habilitációs és rehabilitációs feladatok ellátása során.
* Képes a látássérülés többszempontú definiálására; a látássérült személy látásteljesítményét funkcionális szempontból közelíti meg és értelmezi.
* A látássérüléssel kapcsolatos orvosi diagnózisokat értelmezni tudja, melyek alapján, a funkcionális szempontokat figyelembe véve, megfelelő környezetet biztosít a látássérült személy vagy csoport számára.
* Különböző életkorú és társuló sérüléssel élő személyeknél komplex funkcionális látásvizsgálatot végez; a vizsgálat alapján kiválasztja a megfelelő látásjavító eszközöket és megtanítja használatukat.
* A látássérült személyhez a látássérülésre vonatkozó pszichológiai ismereteinek megfelelően közelít, a fejlesztési, nevelési, oktatási, habilitációs és rehabilitációs munkájába pszichológiai ismereteit beépíti.
* Megfelelő célzott fejlesztő, nevelő, oktató, rehabilitációs gyógypedagógiai ellátást biztosít.
* Meghatározza a korai fejlesztési, nevelési-oktatási, valamint rehabilitációs intézményekben a fejlesztő tevékenység területeit és eszközeit.
* Alkalmazza a korai fejlesztés módszereit, eszközeit, a speciális óvodai és iskolai készségfejlesztés elemeit az elemi rehabilitáció elméleti és gyakorlati ismereteit.
* A rehabilitációs lehetőségeket és az életminőséget támogató gyógypedagógiai fejlesztési, terápiás, prevenciós, habilitációs és rehabilitációs feladatait a látássérült kliens szükségleteit, képességeit és igényeit figyelembe véve látja el.
* Felméri a látássérült személy/csoport heterogén kommunikációs, tanulási és egyéb, az életminőséget meghatározó szükségleteit; kommunikációs technikákat tanít; komplex fejlesztést végez.
* Képes a felnőtt halmozottan fogyatékos látássérült személyek habilitációs-rehabilitációs foglalkoztatásának megtervezésére, kivitelezésére.
* Képes megfigyelést és esetelemzést végezni integráltan tanuló látássérült tanuló helyzetéről és az integráció minőségéről a pedagógiai munka, a képességfejlesztés, a szociális inklúzió és a speciális eszközellátottság figyelembe vételével.
* Képes megfelelő szakmai kapcsolatot kialakítani és ápolni a befogadó intézmény munkatársaival.
* Megtervezi a látássérült személyek számára megfelelő fejlesztő, oktatási-nevelési és terápiás eljárásokat, kiválasztja az adekvát módszereket és eszközöket.
* Kiválasztja a tanuláshoz szükséges megfelelő adaptációs technikákat és ezek használatát megtanítja; a környezetet a látássérült személyek igényeinek megfelelően adaptálja; kiválasztja a látássérült személy számára és a tevékenységhez igazodva a korszerű infokommunikációs eszközöket.
* Képes a látássérült személy és családja számára az érdekvédelemmel és a civil szervezetekkel kapcsolatos adekvát információ-átadásra.
* Képes szakmai irányítás mellett a látássérüléssel, a látássérült személyekkel, illetve a felsorolt tevékenységekkel kapcsolatos vizsgálati, kutatási részfeladatok végezni.

**6.2.4.: Logopédia szakirányon**

**Tudás**

* Korszerű és alapos interdiszciplináris (orvostudományi, pedagógiai, gyógypedagógiai, pszichológiai, gyógypedagógiai pszichológiai, nyelvészeti) és intradiszciplináris tudással rendelkezik a kommunikáció, a hang- a beszéd-, a beszélt és az írott nyelv valamint a gyermekkori nyelés zavarairól.
* Ismeri a kommunikációs zavarok kultúrtörténeti, tudománytörténeti és szakmatörténeti előzményeit.
* Ismeri a hang, a beszéd a beszélt és az írott nyelv valamint a gyermekkori nyelés működésének anatómiáját és fiziológiáját, felismeri azok eltéréseit.
* Korszerű ismeretekkel rendelkezik a hang-, beszéd-, a beszélt és az írott nyelvi zavarok valamint a gyermekkori nyelési zavarok etiológiájáról, epidemiológiájáról, a különböző tüneti képekről.
* Ismeri a logopédiai diagnosztikai folyamat átfogó rendszerét, a vizsgálatok fajtáit, célját, feladatait, és lehetséges tartalmait. Ismeri a hang-, a beszéd-, a beszélt és írott nyelv fejlődési és szerzett, zavarainak különböző nyelvi szintekre irányuló receptív és expresszív vizsgálati eljárásait valamint a gyermekkori nyelés diagnosztikus eszközeit, a differenciáldiagnosztikai szempontokat, és a folyamatdiagnózis szerepét.
* Alapos ismeretekkel rendelkezik a hang-, a beszéd-, a beszélt és írott nyelv fejlődési és szerzett zavaraihoz és a gyermekkori nyelészavarhoz kapcsolódó logopédiai beavatkozások korszerű lehetőségeiről.
* Ismeri a prevenció, a terápia és az utógondozás életkor- és diagnosztika-specifikus formáit.
* Ismeri a beszédtechnika hanghigiénés elemeit.
* Ismeri a logopédiával kapcsolatos hazai és nemzetközi szakirodalmat.

**Képesség**

* Ismeretei alapján a különböző kommunikációs zavarokat interdiszciplináris szemlélettel, a személyiséggel és a társadalmi beágyazottsággal összefüggésben értelmezi.
* Megszerzett szakmai tudását a köznevelés különböző szinterein: pedagógiai szakszolgálati feladatokat ellátó intézményekben, nevelési és nevelési-oktatási intézményekben a kommunikáció, a hang-, a beszéd-, a beszélt és írott nyelvi zavarok és a gyermekkori nyelési zavarok ellátásában, szegregált és integrált keretek között, az alapellátásban és az sajátos nevelési igényű tanulók esetében egyaránt alkalmazza.
* Kijelöli a hang-, a beszéd-, a beszélt és írott nyelv fejlődési és szerzett zavarainak valamint a gyermekkori nyelési zavarok életkorspecifikus és nyelviszint-specifikus vizsgálatának tartalmait.
* Dokumentálja, kvantitatív és kvalitatív szempontok alapján elemzi, értelmezi az eredményeket, levonja a logopédiai diagnosztikai következtetéseket, és erről különböző szintű írásos és szóbeli összefoglalást ad, a team tagjainak, a szülőnek, a kliensnek.
* Az interdiszciplináris diagnosztikai teamben a különböző forrásokból származó információkat összegzi, logopédiai szempontból értékeli, és azokat a korábbi információkkal integrálja.
* Megtervezi az egyénre szabott evidencia alapú logopédiai beavatkozást.
* A státusz és differenciál diagnózisnak megfelelő sérülés specifikus, individuális logopédiai beavatkozást evidencia alapon tervezi, időben ütemezi, és hatékonyan megvalósítja.
* A terápiás folyamatot monitorozza, azt az eredményeknek megfelelően módosítja. A kiválasztott terápiás módszert indokolja és meghatározza a logopédiai terápiás team kereteit.
* Beszédtechnikája tudatos, képes hanghigiéné kialakítására.
* Képes szakmai irányítás mellett a logopédiával, a logopédiai segítséget igénylő személyekkel, illetve a felsorolt tevékenységekkel kapcsolatos vizsgálati, kutatási részfeladatok végezni.

**6.2.5. Pszichopedagógia szakirányon**

**Tudás**

* Ismeri a tanulási-, érzelmi- és a viselkedési zavarok, a személyiségfejlődés orvostudományi, pszichológiai, pszichodiagnosztikai, szociológiai, filozófiai hátterét, azok ok-okozati összefüggéseit.
* Ismeretekkel rendelkezik az eltérő személyiségfejlődés kialakulásának lehetséges hátteréről, és azok pszichopedagógiai intervenciós lehetőségeiről.
* Tisztában van a viselkedészavarok ok-okozati összefüggéseivel, a tanulási zavarok, az érzelmi zavarok, a devianciák és a viselkedészavarok kapcsolatával.
* Ismeri a magatartás és viselkedésszerveződés neurobiológiai alapjait.
* Ismeri a személyiségfejlődési, viselkedésbeli, érzelmi problémákkal küzdő népességcsoportokhoz kapcsolódó bánásmódot, az ellátás hazai módszereit és gyakorlatát, rálátással van külföldi jó gyakorlatokra.
* Tájékozott a hazai és külföldi ellátási kultúrákban.
* Ismeri az intézményes segítő/ellátórendszereket: köznevelési intézmények, szociális-, és gyermekvédelmi, gyermekjóléti ellátás intézményei, egészségügyi intézmények, javító-nevelés és a büntetés-végrehajtás intézményrendszere.
* Tisztában van az aktuális diagnosztikus osztályozó rendszer fentebb említett zavarokra vonatkozó elemeivel, és az abból következő pszichopedagógiai ellátás feladataival, kompetenciakörével.
* Ismeri a koragyermekkori ellátórendszert. Biztos tudása van a 0-7 éves korú gyermekek eltérő fejlődésmenetének felismeréséről, a beavatkozás lehetőségeiről.
* Tudja, ismeri a pszichés fejlődési zavart mutató gyermekek (kiemelten az óvodás és iskoláskorúak) pszichopedagógiai, gyógypedagógiai terápiás megsegítésének lehetőségeit, módszereit, technikáit.
* Tisztában van a hátrányos helyzetű, halmozottan hátrányos helyzetű és/vagy szülői háttér nélküli gyermekek és fiatalok fejlesztésének, segítésének lehetőségeivel.
* Tudja és ismeri a speciális szükséglet, devianciák kialakulásának hátterét, fokozatait, a szenvedélybetegségek és egyéb deviáns jelenségek jellemzőit, a felismerésre alkalmas mérőeszközöket és a gyakorlatban alkalmazható prevenciós, intervenciós lehetőségeket.
* Ismeri a gyermekvédelmi segítőrendszereket, a reszocializációs gondozás intézményrendszerét, módszertanát. Biztos ismeretei vannak a szociálpolitika és a szociális munka köréből.
* Tisztában van az egészségügyben gondozott (krónikus) betegek illetve gyermekpszichiátriai betegek kognitív és pszichés fejlődésével.
* Ismeri a pszichopedagógia hazai és nemzetközi szakirodalmát.

**Képesség**

* Képes bármely életkorban az érzelmi- és viselkedészavarral összefüggő tanulási- és magatartási mintázatokat értelmezni, azok hátterét, kialakulásának módját figyelembe véve gyógypedagógiai diagnózist felállítani, majd fejlesztő eljárásokat megtervezni és kivitelezni.
* Képes felismerni a pszichés fejlődés zavarait valamint a rendszerint gyermek- vagy serdülőkori kezdettel megjelenő érzelmi- és viselkedészavarokat, szociális-szocializációs nehézségeket, pszichoszociális fogyatékosságat, tanulási zavarokat, és az érintett személyek gyógypedagógiai ellátására irányuló komplex tevékenységet végezni.
* A fent nevezett népesség ellátását a bio-pszicho-szociális szempontú gondoskodás mentén végzi el a gyermekek, fiatalok támogató nevelésével,fejlesztési foglalkoztatásával, krízisintervenciós, habilitációs/rehabilitációs célú gondozásával, az eredményes (re)szocializáció elősegítése és a gyermeki, tanulói képességek optimumának elérése érdekében.
* Tevékenységében a bizonyítékokon alapuló ellátási formák nyilvánulnak meg, melyeket a köznevelési, szociális-, gyermekvédelmi alap-, és szakellátásban, a büntetés-végrehajtás és egészségügyi intézményrendszerben alkalmazhat, és melyek az érintett népességcsoportokra valamint családjaik sokrétű szupportív pszichopedagógiai ellátására irányulnak.
* Gyógypedagógiai ellátásban részesíti azon kiemelt figyelmet igénylő személyek csoportját, akik különleges bánásmódot igényelnek, azon belül sajátos nevelési igényűek, egyéb pszichés fejlődési, súlyos tanulási, figyelem- vagy magatartásszabályozási zavarral küzdenek.
* Képes a beilleszkedési, tanulási, magatartási nehézségekkel küzdő gyermekek, tanulók, illetve a hátrányos és halmozottan hátrányos helyzetű gyerekek, tanulók gyógypedagógiai megsegítésére.
* Együttműködik a beilleszkedési, tanulási, érzelmi- és viselkedészavart mutató személy közvetlen környezetével és az őt ellátó szakmai közösség tagjaival.
* Együttműködik a hátrányos helyzetű, halmozottan hátrányos helyzetű, deviáns magatartást mutató, a veszélyeztetett, a bántalmazott és neglektizált gyermekek közvetlen környezetével és az ellátást biztosító egyéb szakmai team-mel.
* Azonosítja a protektív és kockázati tényezőket, valamint pszichopedagógiai ellátást biztosít.
* Tájékozott a kisebbségek, hátrányos helyzetű családok, a veszélyeztetett és bántalmazott gyermekek ellátásának lehetőségeit illetően. Felismeri az iskolai bántalmazás jelenségét, a beavatkozás lehetőségeit.
* Alkalmazza a kompetenciakörébe tartozó addiktív kórképeket, iskolai agressziót felmérő szűrőteszteket, mérőmódszereket, ezen problémát érintő pszichopedagógiai intervenciós tevékenységet végez.
* Az alábbi színtereken pszichopedagógiai ellátást, tevékenységet végez: korai fejlesztés, óvoda, iskola, pedagógiai szakszolgálat, szakmai szolgáltató intézmény, egészségügyi intézmények alapellátása és rehabilitációs ellátása, javító-nevelő intézetek, büntetésvégrehajtási intézmények, szociális ellátórendszer intézményei, gyermekvédelmi gondoskodás intézményei, civil segítő szervezetek.
* Szakmai irányítás mellett a pszichopedagógiával, a pszichopedagógiai segítséget igénylő személyekkel, illetve a felsorolt tevékenységekkel kapcsolatos vizsgálati, kutatási részfeladatok végez.

**6.2.6. Szomatopedagógia szakirányon**

**Tudás**

* Ismeri a tartó és mozgató szervrendszer felépítését, működését, és működési zavarait, a szomatopedagógiai tervezéshez nélkülözhetetlen, legfontosabb mozgásvizsgáló eljárásokat.
* Tisztában van a fiziológiás mozgás ismérveivel, követelményeivel.
* Megfelelő módszertani tudással rendelkezik egyéni vagy csoportos formában zajló mozgásfoglalkozások levezetéséhez.
* Korszerű ismeretei vannak a mozgáskorlátozottság etiológiájára, epidemiológiájára, biográfiájára, aktuális állapotára, pszichológiai hátterére vonatkozóan.
* Ismeri a mozgáskorlátozott személy kognitív, szociális és személyes kompetenciáinak fejlesztését megalapozó szomatopedagógiai szaktudományos és módszertani elméleteket.
* Rendelkezik a mozgáskorlátozott személyek és környezetük megismerésére alkalmas vizsgálati és felmérési módszerek, eszközök ismeretével.
* Tisztában van a szomatopedagógiai nevelési, oktatási, fejlesztési, rehabilitációs célokkal, tartalmakkal, folyamatokkal és ezek összefüggéseivel.
* Ismeri a komplex szomatopedagógiai tervezés különböző szintjeit, ezek összefüggéseit és szervezeti beágyazottságát.
* Ismeri a mozgásos akadályozottsággal járó állapotváltozásokat, ezek ismeretében a személyiségfejlődést befolyásoló gyógypedagógiai, szomatopedagógiai eljárásokat, módszereket, eszközöket.
* Alapvető ismeretekkel rendelkezik a mozgáskorlátozott személyek rehabilitációs és segédeszköz-ellátásának folyamatosan korszerűsödő gyakorlatáról, valamint ismeri az infokommunikációs technológiák nyújtotta lehetőségek széles spektrumát.
* Ismeri az segítő technológiák fogalomkörét, a környezeti adaptáció (egyenlő esélyű hozzáférés, ésszerű alkalmazkodás) korszerű felfogását.
* Ismeri a mozgáskorlátozottsághoz társuló diszartriák, beszédzavarok megjelenési formáit, jellemző tüneteit.
* Ismeri az augmentatív és alternatív kommunikációs lehetőségeket, eszközöket.
* Ismeri a halmozottan és a súlyosan-halmozottan fogyatékos személyek nevelésének-oktatásának speciális elméleti, módszertani, gyakorlati lehetőségeit, eljárásait, eszközeit.
* Ismeri a fogyatékos személyek testkulturális nevelésének, adaptált testnevelésének, sportjának, rekreációjának elméletét és gyakorlatát.
* Ismeri a szomatopedagógiai rehabilitáció egészségügyi, szociális és köznevelési intézményrendszerét, színtereit, azok tevékenységeit.
* Ismeri a mozgáskorlátozott személyek rehabilitációjában részt vevő társszakmák szemléletét, alapvető kompetenciáit.
* Tisztában van az együttműködés lehetséges formáival, a feladatfelosztás módjával.
* Ismeri a szomatopedagógiára, a kapcsolódó társtudományokra és a mozgáskorlátozottságra vonatkozó hazai és nemzetközi szakirodalmakat.

**Képesség**

* Képes tartó- és mozgató szervrendszer funkcionális vizsgálatára.
* El tudja különíteni egymástól a fiziológiás és kóros mozgásokat.
* Korrekciós hatású gyakorlatsorokat állít össze, azokat szakszerűen át tudja adni az érintett személyeknek.
* Szomatopedagógiai elméleti, módszertani és gyakorlati ismereteit pedagógiai és terápiás gyakorlatában adaptív módon, a mozgáskorlátozott személy, csoport jellemzőit és sajátosságait figyelembe véve alkalmazza.
* Szomatopedagógiai diagnosztikát végez, dokumentációt vezet.
* Egyénre szabottan, a mozgáskorlátozott személy szükségleteihez, képességeihez illeszkedve, valamint a diagnosztizált állapottal kapcsolatos pedagógiai, pszichológiai és módszertani ismeretei alapján meghatározza a megfelelő szomatopedagógiai nevelési, oktatási, fejlesztési, rehabilitációs célokat, tartalmakat, folyamatokat. Mindezek alapján képes fejlesztési, rehabilitációs tervet készíteni.
* Kiválasztja és alkalmazza a szomatopedagógiai problémák megoldását elősegítő módszereket. Szintetizálja a különböző módszerek azon elemeit, amelyek az adott helyzetben, az adott személy továbbfejlődését/rehabilitációját a leginkább elősegítik.
* Az általa vezetett folyamatdiagnosztika aktuális eredményei alapján, szükség szerint módosítja a rehabilitációs tervet.
* Az életkorhoz és a tevékenységhez igazodva segíti mozgáskorlátozott személyek minél nagyobb fokú önállóságát.
* Tevékenység analízist végez, kiválasztja a kompenzációs lehetőségeket és az életminőséget támogató optimális eszközöket, és megtanítja használatukat.
* Segíti, facilitálja a mozgáskorlátozott személyek kommunikációját, támogatja az augmentatív és alternatív kommunikációs eszközök használatának elsajátítását és gyakorlását.
* A mozgáskorlátozott gyermekek / tanulók korai intervenciójában, fejlesztő nevelésében, óvodai nevelésében, iskolai nevelés-oktatásában, fejlesztő nevelés-oktatásában, diákotthonaiban terápiát, fejlesztést, nevelést, oktatást, egészségügyi és pedagógiai célú rehabilitációt végez.
* Integrált/inkluzív óvodákba, iskolákba járó mozgáskorlátozott gyermekek, tanulók fejlesztését, terápiáját és rehabilitációját végzi, együttműködve a nevelésben, ellátásban, gondozásban érintett partnerekkel. Utazótanárként a partnerek számára tanácsadást biztosít.
* Mozgáskorlátozott felnőttekkel kapcsolatban általános és specifikus rehabilitációs feladatokat lát el. Tevékenységét az egészségügyi, szociális, köznevelési intézményrendszer bármely színterén és ellátási formájában végezheti.
* Fogyatékos személyek számára testnevelés, adaptált testnevelés, sport és rekreációs foglalkozásokat tervez és vezet.
* Képes definiálni a szomatopedagógus kompetenciákat, szakmai vitákban képviselni a szomatopedagógiai elveit.
* A mozgáskorlátozott személyek rehabilitációja során együttműködik a társszakmák képviselőivel, kihasználva a különböző hatásrendszerek egymást kiegészítő pozitív egymásra hatását.
* Szakmai irányítás mellett a szomatopedagógiával, a szomatopedagógiai segítséget igénylő személyekkel, illetve a felsorolt tevékenységekkel kapcsolatos vizsgálati, kutatási részfeladatok végez.

**6.2.7. Tanulásban akadályozottak pedagógiája szakirányon**

**Tudás**

* Rendelkezik a tanulásban akadályozott személyek kognitív, szociális és személyes kompetenciáinak fejlesztését megalapozó szaktudományos és módszertani ismeretekkel.
* Ismeri a tanulásbiológia alapjait.
* Ismeri a tanulási akadályozottság, valamint a tanulási nehézség és a tanulási zavar pszichológiai hátterét, pszichodiagnosztikáját és pedagógiai diagnosztikáját.
* Széleskörű tudással rendelkezik a tanulásban akadályozott gyermekek/fiatalok nevelésével, oktatásával, fejlesztésével kapcsolatban.
* Ismeri az integrált/inkluzív nevelés szakirányához kapcsolódó specifikumait.
* Tisztában van a kommunikációs, kognitív, orientációs, kreatív, szociális és motoros képességek fejlesztésének módszertanával.
* Ismeri a végrehajtó funkciók működését és fejlesztésének lehetőségeit tanulásban akadályozott gyermekeknél.
* Tisztában van a tanulási akadályozottság (tanulási zavar, tanulási nehézség) és a magatartási problémák összefüggéseivel.
* Ismeri a tanulási motiváció különböző elméleti megközelítéseit.
* Tisztában van a nevelési, oktatási, fejlesztési célok megvalósítása érdekében az IKT alkalmazásának módszertanával. Ismeri a tanulásban akadályozott sajátos nevelési igényű tanulók nevelési/oktatási/fejlesztési céljai érdekében alkalmazható szoftvereket.
* Ismeri a tanulásban akadályozott fiatalok továbbtanulási útjait, elhelyezkedésük lehetőségeit, életminőségük befolyásolását.
* Tisztában van a tanulási akadályozottság szociokulturális kontextusával, ezt értelmezni is tudja saját tevékenységére vonatkozóan.
* A tanulásban akadályozott gyermekek, fiatalok, felnőttek és családjaik érdekében tájékozott a partnerekkel való együttműködés módjairól.
* Tisztában van és elismeri a tanulásban akadályozott tanulók idegennyelv-tanulásának fontosságát, mint a társadalmi és gazdasági lehetőségekhez vezető azonos esélyű hozzáférésük biztosításának egy területét.
* Ismeri az adott tanulócsoport szükségleteihez igazodó idegen nyelvi kompetenciák fókuszait.

**Képesség**

* Képes a tanulásban akadályozott (ezen belül az enyhén értelmi fogyatékos), a tanulási zavart és a tanulási nehézséget mutató gyermekek és fiatalok speciális nevelési, fejlesztési szükségleteinek megállapítására, (gyógy)pedagógiai diagnózis készítésére.
* Képes az állapotuk és élethelyzetük javítására irányuló gyógypedagógiai nevelési, oktatási, fejlesztési, terápiás, prevenciós, habilitációs és rehabilitációs feladatok megtervezésére és ellátására, együttműködve a nevelésben, ellátásban, gondozásban érintett partnerekkel.
* A tantervi dokumentumok figyelembe vételével kiválasztja és a tanulásban akadályozott gyermekek, fiatalok, felnőttek szükségleteihez, fejlettségéhez igazítja a nevelési és oktatási tartalmakat.
* A gyógypedagógiai folyamat eredményeit értékeli, differenciált egyéni és csoportos fejlesztés tervez és vezet.
* Meghatározza a fejlesztő tevékenység területeit és eszközei.
* A műveltségi területek, tantárgyak, projektek keretében fejleszti a tanulásban akadályozott gyermekek, tanulók kommunikációs, kognitív, orientációs, kreatív, szociális és motoros képességeit.
* Képes a fejlesztendő személyhez, csoporthoz illeszkedő infokommunikációs eszköz, szoftver megválasztására.
* Adaptív módon fejleszti az adott csoport digitális kompetenciáját, képes a csoport szabadidejének, információ- és tudásmegosztásának, az együttműködő tanulóhálózat építésének, a tanulásának szolgálatába állítani azt.
* Képes a rábízott gyermekek, fiatalok, felnőttek digitális állampolgárrá nevelésére.
* Képes a tudásmegosztás digitális eszközrendszerét és módszereit szakmai közösségeiben is alkalmazni.
* Képes adaptív módon alkalmazni a tanulásban akadályozott fiatalok szociokulturális háttértényezőiről és jellemzőiről szerzett ismereteit, kiemelten a tanulási folyamatokkal kapcsolatban.
* Szakmai irányítás mellett képes a tanulásban akadályozott, tanulási zavart és nehézséget mutató gyermekekkel, tanulókkal, illetve a felsorolt tevékenységekkel kapcsolatos vizsgálati, kutatási részfeladatok elvégzésére.
* Egy idegen nyelven megbízhatóan ismeri a tanulásban akadályozottak pedagógiájához tartozó szakkifejezéseket, továbbá ismeri a tanulási akadályozottság, a tanulásban akadályozottak pedagógiája hazai és nemzetközi szakirodalmát.

**6.2.8: Autizmus spektrum pedagógiája szakirányon**

**Tudás**

* Ismeri az autizmus tudománytörténeti vonatkozásait, társadalmi beágyazódását, az autizmussal kapcsolatos legfőbb elméleteket, azok összefüggéseit.
* Korszerű ismeretei vannak az autizmus spektrum etiológiája, epidemiológiája, tüneti képe, pszichológiai háttere kapcsán.
* Alapvető ismeretekkel rendelkezik az autizmus spektrum zavar korszerű diagnosztikájáról.
* Ismeri az autizmussal kapcsolatos igen szerteágazó tevékenységet meghatározó jogi és szakmai dokumentumokat, jogi és etikai szabályokat, normákat.
* Tisztában van az autizmussal való foglalkozás lehetséges mentálhigiénés hatásaival, veszélyeivel.
* Ismeri az autizmus kapcsán a pedagógusszerepre vonatkozó elméleteket, a szereppel kapcsolatos elvárásokat a pedagógusszemélyiség jellemzőit, az önreflexióhoz és önkorrekcióhoz szükséges alapvető módszereket, az alapvető pedagógusi kommunikáció autizmus-specifikus szempontjait.
* Alapos ismeretekkel rendelkezik a korszerű autizmus-specifikus terápiás megközelítések egyénre szabott alkalmazásának módszereiről, eszközeiről; a módszerek közös alapjairól, beleértve az autizmus-specifikus komprehenzív megközelítéseket és a kiegészítő terápiákat, valamint az infokommunikációs technológiák nyújtotta lehetőségeket.
* Ismeri a közös és eltérő szükségleteket az autizmus spektrumán különböző dimenziók mentén, beleértve az intellektuális képességeket, az életkort, a nyelvi képességeket, a kulturális hátteret, illetve az autizmussal élő személy személyiségének más aspektusait is.
* Rendelkezik olyan specifikus szakmai kompetenciákkal, melyek segítségével korszerűen avatkozik be kiemelt fejlesztési területeken, úgymint a szociális-kommunikációs készségek, az önállóság, a szabadidős készségek, munkakészségek és munkaviselkedés, és problémás viselkedések területén.
* Felismeri az autizmushoz leggyakrabban társuló zavarokat, ismeri azok kezelését, vagy képes abban a társszakmák segítségét kérni.
* Rendelkezik az önálló tanulás támogatásához szükséges kompetenciákkal.
* Tájékozott az autizmussal élő személyek támogatásában szükséges partnerekkel való együttműködés módjairól. Ismeri az autizmussal élő emberek szerteágazó ellátórendszereit, azok színtereit, jellegzetességeit.
* Ismeri azokat a stratégiákat melyekkel magukat az érintett autizmussal élő gyermekeket, felnőtteket bevonja a pedagógiai munka tervezésébe és folyamatába.
* Érti a szülővel és más családtagokkal való együttműködés jelentőségét összefüggésben az autizmus spektrum zavar természetével.

**Képesség**

* Meghatározza az egészségügyi, korai fejlesztési, nevelési-oktatási, valamint szociális intézményekben a fejlesztő tevékenység területeit és eszközei.
* Ismereteit képes felhasználni a foglalkoztatás, támogatott döntéshozatal, támogatott lakhatás, támogatott életvitel területein, valamint társadalmi tudatosság formálásában.
* Az autizmus pszichodiagnosztikájában a diagnosztikus teamben kompetenciáinak megfelelő feladatokat lát el.
* Megállapítja az autizmussal élő gyermekek, fiatalok és felnőttek speciális nevelési, fejlesztési szükségleteit, objektív felmérésen alapuló fejlesztési terveket dolgoz ki meghatározva a megfelelő nevelési/oktatási/fejlesztési célokat, tartalmakat, folyamatokat az autizmus-specifikus területeken.
* Eligazodik az autizmussal kapcsolatos hazai és nemzetközi szabályozó dokumentumokban, ezek változását képes követni.
* Az adott gyermek, vagy felnőtt, csoport szükségletei és képességei, valamint az autizmussal kapcsolatos pedagógiai, pszichológiai és módszertani ismeretei alapján képes a pedagógiai folyamat differenciált, egyénre szabott megtervezésére, irányítására, elemzésére és értékelésére.
* Megteremti a fejlesztendő személyhez, csoporthoz, valamint az autizmus természetéhez illeszkedő támogató tanulási környezetet, az érzelmi biztonságot.
* Kiválasztja a tanulásszervezési eljárásokat, törekszik az életkori, egyéni és csoportsajátosságoknak megfelelő autizmus-specifikus stratégiák, módszerek alkalmazására.
* Képes a viselkedési problémák hátterének feltérképezésére, megértésére, megelőzésére és kezelésére.
* Gyógypedagógiai nevelési, oktatási, fejlesztési, terápiás, prevenciós, habilitációs és rehabilitációs feladatait az autizmussal élő gyermekkel, vagy felnőttel, illetve a nevelésben, ellátásban, gondozásban, támogatásban érintett partnerekkel együttműködve látja el.
* Képes az autizmussal kapcsolatos szakirodalom használatára, releváns szakmai kérdések megfogalmazására.

**7. Az alapképzés jellemzői:**

**7.1. Szakmai jellemzők**

7.1.1. A szakképzettséghez vezető tudományágak, szakterületek, amelyekből a szak felépül:

a) Gyógypedagógusi szakképzettségek közös, általánosan művelő ismeretei 62-78 kredit, ebből:

aa) társadalomtudomány (tudománytörténet, pedagógiatörténet, jogtudomány, informatika, kutatásmódszertan), gyógypedagógia (humánbiológia, orvostudomány, pszichológia, neveléstudomány, nyelvtudomány, képesség-és személyiségfejlesztési, érzékelési és mozgásfejlesztési, művészeti nevelési ismeretek) területéről 28-32 kredit;

ab) gyógypedagógiai közös szakterületről gyógypedagógiai szakmai elméleti ismeretek (gyógypedagógia elmélet, történet, gyógypedagógiai pszichológia és pszichodiagnosztika), gyógypedagógiai gyakorlati, módszertani ismeretek (komplex nevelő, oktató, fejlesztő, habilitációs, rehabilitációs eljárások módszertana, műveltségterületek szerinti alapozó és szakmódszertani ismeretek) 30-50 kredit.

b) a választott szakirány sérülés típusa szerinti gyógypedagógiai szakmai ismeretek: 50-70 kredit;

c) a választott szakirányt bővítő és a közoktatás területein pedagógiai jellegű feladatok ellátását erősítő ismeretek vagy második szakirány gyógypedagógiai ismeretei: 50-70 kredit;

d) gyakorlati képzési modul 30 kredit.

7.1.2. Szakirányok szakmai ismeretei a szakirányhoz tartozó adott népességcsoportokra vonatkozó komplex diagnosztikai, fejlesztési, nevelési, oktatási, habilitációs és rehabilitációs elméleti, gyakorlati és módszertani ismeretek (a sérülés típusa szerinti szakirányok közül egy kötelezően választandó): 50-70 kredit

A sérülés típusa szerinti szakirányok

- az autizmus spektrum pedagógiája

- az értelmileg akadályozottak pedagógiája

- a hallássérültek pedagógiája

- a látássérültek pedagógiája

- a logopédia

- a pszichopedagógia:

- szomatopedagógia

- a tanulásban akadályozottak pedagógiája

*Az összefüggő szakmai gyakorlat egy gyógypedagógiai szakirány elvégzése esetén: 30 kredit, két szakirány elvégzése esetén 30-50 kredit.*

**7.2. Idegennyelvi követelmény:**

Az alapfokozat megszerzéséhez legalább egy idegen nyelvből államilag elismert, középfokú (B2) komplex típusú nyelvvizsga vagy ezzel egyenértékű érettségi bizonyítvány vagy oklevél megszerzése szükséges.

**7.3.Szakmai gyakorlat követelményei**

A szakmai gyakorlat részét képezik

- a szakirányhoz kapcsolódó hallgatói hospitálások, az egyéni és kiscsoportos gyakorlatok, az önismereti, kommunikációs, fejlesztő tréningek, a gyakorlatorientált stúdiumok keretében végzett gyakorlatok, továbbá

- az összefüggő szakmai gyakorlat.

Az összefüggő szakmai gyakorlat egy gyógypedagógiai szakirány elvégzése esetén: 30 kredit, két szakirány elvégzése esetén 30-50 kredit. Időtartama teljes idejű képzésben: minimum 12 hét.

# KONDUKTOR ALAPKÉPZÉSI SZAK

**1. Az alapképzési szak megnevezése:** konduktor (Conductive Education)

**2. Az alapképzési szakon szerezhető végzettségi szint és a szakképzettség oklevélben szereplő megjelölése**

**2.1. végzettségi szint**: alapfokozat, (baccalaureus, bachelor; rövidítve: BA fokozat)

**2.2. szakképzettség:** konduktor

**2.3. a szakképzettség angol nyelvű megjelölése**: Conductive Teacher

**2.4. választható specializációk**: óvoda, iskola

**3. Képzési terület:** pedagógusképzés

### 4. A képzési idő félévekben: 8 félév

**5. Az alapfokozat megszerzéséhez összegyűjtendő kreditek szám**a: 240 kredit

**5.1. A szakorientációja**: kiegyensúlyozott 40-60 százalék

**5.2. A szakdolgozathoz rendelt kreditérték:** 15 kredit

**5.4. A szabadon választható tantárgyakhoz rendelhető minimális kreditérték:** 12 kredit

**5.5. A szakképzettség képzési területek egységes osztályozási rendszer szerinti tanulmányi területi besorolása:** 144

**6. Az alapképzési szak képzési célja, az általános és a szakmai kompetenciák:**

A képzés célja olyan pedagógiai szakemberek, konduktorok képzése, akik elméletileg megalapozott ismeretek és képességek birtokában alkalmasak bármely életkorú központi idegrendszeri sérülés következtében mozgáskoordinációs (mint vezető tünet) zavarral küzdő gyermek, felnőtt konduktív neveléssel megvalósított fejlesztésére, speciálisan az óvodai specializáció az óvodáskorú mozgássérült gyermekek integrált, inkluzív, szegregált csoportokban történő nevelésére, fejlesztésére, az iskolaispecializáció az 1—4. osztályos mozgássérült gyermekek integrált, inkluzív, szegregált osztályokban történő nevelésére-oktatására, fejlesztésére. Felkészültek a tanulmányaik mesterképzésben történő folytatására.

**6.1. Az elsajátítandó szakmai kompetenciák**

**Tudás**

* Ismeri a társadalom fejlődésének és működésének történelmi, eszmei, strukturális és funkcionális összefüggéseit.
* Ismeri a hazai köz- és felnőttnevelés, továbbá a közegészségügy, a korai fejlesztés feladatait és stratégiáit, érvényes dokumentumait, a rendszerek preferenciáit, különös tekintettel az esélyegyenlőség biztosítására.
* Ismeri a nevelés-oktatás elméletét, a tanulásirányítás módszereit és munkaformáit, az életkorokra jellemző pszichológiai sajátosságokat és nevelési lehetőségeket, a személyiségfejlődés és -fejlesztés pszichológiai tényezőit.
* Tisztában van a képességfejlesztés pszichológiai és pedagógiai alapjaival, feltételeivel, eljárásaival valamennyi életkorban, valamint a differenciált és az inkluzív, illetve integrált nevelés-oktatás elveivel, eljárásaival.
* Ismeri a központi idegrendszeri sérülések kialakulásának kockázatát, lehetséges prevencióját, a mozgás- és pszichomotoros fejlődés menetét. Ismeri és tudja a központi idegrendszeri sérülések következtében létrejövő mozgásszervi fogyatékosság vagy az ehhez hasonló tünet-együttesek sajátosságait (pl. spina bifida stb.).
* Ismeri az egészséges életmódra nevelés és mentális egészség védelmének lehetőségeit az egyes életkorokban és tünettípusokban.
* Tisztában van az egyes életkorokhoz kapcsolódó funkcionális és diszfunkcionális működés anatómiai, neuroanatómiai és patológiai alapjaival, ismeri a motoros diszfunkció eredetét, tüneteit, vizsgálatát, differenciált diagnosztikájának alapjait.
* Tisztában van a központi idegrendszeri sérültek fejlesztésének lehetőségeivel valamennyi életkorban.
* Rendelkezik a mozgásában korlátozott gyermekek számára készülő fejlesztő program tervezésének, módszereinek, eszközeinek, megvalósításának ismereteivel.
* Tisztában van az elbocsátás, a más intézménybe helyezés, az integrálás, utánkövetés, tanácsadás, szakszolgálati tevékenység és utazó konduktori munka feladataival.
* Ismeri a nevelés eszközeként funkcionáló anyanyelv használatának tartalmi és technikai összetevőit, a hatékony kommunikáció technikáit és módszereit, a közéleti szereplés követelményeit.
* Ismeri a mozgássérültekkel kapcsolatos önálló felmérések, egyszerűbb vizsgálatok, megfigyelések tervezésének, lebonyolításának munkamenetét, az adatok értékelésének módját és az eredmények alkalmazását.
* Tájékozott a sajátos nevelési igényűek és az esélyegyenlőségre vonatkozó jogok törvényi szabályozását illetően.

**Képesség**

* Képes elméleti, társadalomtudományi: pedagógiai, pszichológiai, orvosbiológiai, konduktív pedagógiai ismeretei kreatív és adekvát megvalósítására valamennyi életkorú és tünettípusú mozgássérült fejlesztésében.
* Eligazodik a különböző életkorú sérültek fő élettevékenységeinek, humán funkcióinak fejlesztésében.
* Képes gyermekek és felnőttek konduktív pedagógiai szűrővizsgálatára, illetve a működési zavarok pedagógiai befolyásolására: problémacentrikus feladatsor összeállítására, a tevékenység irányítására, értékelésére, a sérült megfigyelésére, a fejlődés dokumentálására.
* A fejlődés különböző állomásain differenciált egyéni- és csoportprogramokat készít és bonyolít le.
* Értelmezni tudja a konduktív pedagógia célját, rendszer jellegét és rendszer elemeit, és képes az ágazatokon átívelő (oktatásügy, egészségügy, szociális ügy) rehabilitációs tevékenység homogén és vegyes teamjeiben együttműködni.
* Együttműködik a családokkal, krízishelyzeteket kezel, elvégzi a szülők, hozzátartozó, gondviselő felkészítését. A fejlesztő programot beépíti a sérült életrendjébe.
* Képes az ismeretek önálló, kritikus megfogalmazására, a konduktív nevelés során előadódó nevelési helyzetek, problémák elemzésére, konfliktushelyzetek megoldására, problémamegoldó technikák hatékony alkalmazására.
* Képes a konduktív nevelő-oktató munka tervezésére, szervezésére a CP-s gyermekek tanulási folyamatának irányítására, a tanulási alapképességek fejlesztésére, a tanítási órán/foglalkozáson kívüli nevelési feladatok ellátására

**Attitűd**

* Adaptív módon együttműködik a speciális és többségi szak- és társintézményekkel.
* Nyitott az egyetemes és a nemzeti értékek megbecsülésére a sérült emberek társadalmi integrációja érdekében.
* Nyitott az emberi értékek elfogadására, a másság tiszteletben tartására, sérült személyek társadalmi beilleszkedésének támogatására.
* Tiszteletben tartja az emberi értékeket, az ép és sérült fejlődésmenetű emberek társadalmi együttélésének értékeit és az etikai normákat.
* Természetes számára a másság elfogadása, az eltérő fejlődésmenet tiszteletben tartása.
* Elkötelezett az egészség mint érték óvása, az egészség mint érték megőrzése, az egészséges életmód támogatására.
* Konduktori tevékenysége során nyitott a szakmai kritika elfogadására és önértékelésre.
* Nyitott a konduktív neveléssel összefüggő új elméletek és módszerek, technológiai lehetőségek, IKT-metodikák megismerésére és alkalmazására.
* Részt vállal a konduktív neveléssel összefüggésben álló szakmai kutatásokban, innovatív team-munkákban.
* Igénye van önálló továbbtanulással és szervezett továbbképzések segítségével meglévő képességei fejlesztésére és szakterületén felhasználható új kompetenciák elsajátítására.

**Autonómia és felelősség**

* A konduktor hatáskörébe tartozó területeken felelősséget vállal a rá bízott mozgássérült gyermekek és felnőttek optimális fejlődéséért, kulcskompetenciáik megalapozásáért vagy kialakításáért.
* A jogszabályok és intézményi szabályok szabta keretek között önállóan dönt a konduktor munkával összefüggő problémahelyzetek megoldásáról.
* Önállóan vezeti a tanügyi/óvodai nevelési dokumentumokat, egyéni fejlesztési terveket készít.
* Felelősséget vállal a fejlesztési folyamat során hozott döntéseiért és pedagógiai tevékenységének következményeiért.
* Konduktori hivatása, művelése körében felelősséget vállal az intézmény küldetéséért.
* Szakmai tevékenységén kívül is felelősséget vállal az ép és sérült fejlődésmenetű személyek társadalmi kohéziójának erősítésében.
* Konduktori tevékenységét a sérült gyermekek fejlődésének támogatása iránti elkötelezettség, felelősség irányítja.

**6.2. Óvodai specializáció**

**Tudás**

* Ismeri a fejlődés, a fejlesztés, a széles értelemben vett tanulás sajátosságait az ép fejlődésű és mozgássérült óvodáskorú gyermekek körében, a mozgássérült gyermekek szegregált és integrált nevelésének elméleti, módszertani kérdéseit, a szegregált és a többségi, integrált, óvodai nevelés programját és annak konduktív eredményes megvalósítását, valamint a feladat és programtervezés életkor- és diagnózis specifikus lehetőségeit és eszközeit.
* Ismeri az óvodás életkorhoz kapcsolódó funkcionális és diszfunkcionális működéseket, továbbá az ehhez kapcsolódó ellátási és gondozási tevékenységeket, a tanulási nehézségek okait, megjelenési formáit, a fejlesztés lehetőségeit.
* Ismeri azokat a műveltségi tartalmakat, amelyek a társadalmi igényeknek megfelelően, pedagógiai-pszichológiai megfontolásból az óvodáskorúak fejlesztésében szerepet kapnak.
* Tisztában van mindazon pedagógiai és pszichológiai koncepciókkal és elvekkel, amelyeken a konduktív nevelés módszertani eljárásai alapulnak.
* Tudja a konduktív nevelés területeinek tervezési módjait, a mozgássérült óvodás korú gyermekek nevelési-tanulási-fejlesztési folyamata megszervezésének, megvalósításának, értékelésének eljárásait.
* Ismeri a nevelési területeken megvalósítható képességfejlesztési eljárásokat, az egyes nevelési területek sajátos hozzájárulását a kommunikációs, a kognitív és a cselekvéses képességek fejlesztéséhez, a tanulás, mint komplex tevékenység megalapozásához.
* Ismeri a nevelési területek sajátos hozzájárulását a nevelési feladatok megvalósításához, különös tekintettel az anyanyelvi nevelésre, a környezeti nevelésre, a vizuális nevelésre, a testi és zenei nevelésre.

**Képesség**

* Konduktív elméleti és gyakorlati ismereteit adekvát és kreatív módon alkalmazza a 3-8 éves sajátos nevelést igénylő, elsősorban mozgássérült, gyermekek egyéni és csoportos szegregált és integrált nevelésében.
* Az óvodás korú mozgássérült gyerekek problémáit felismeri, azok ismeretében képes fejlesztő programok tervezésére és végrehajtására.
* A konduktív fejlesztő munkában képes az óvodás korú mozgássérült gyermek fejlődésének értékelésére, nevelésével kapcsolatos tanácsadásra, a szülőkkel való kapcsolattartásra.
* Eligazodik az óvodáskorúak gyermekvédelmével kapcsolatos jelzésértékű feladatokban.
* Képes a mozgássérült óvodáskorú gyermekek integrált, inkluzív nevelésére, a nevelési tevékenység tervezésére, a megfelelő módszerek kiválasztására, a nevelési folyamat szervezésére, irányítására, értékelésére, foglalkozási-nevelési terv készítésére a helyi program kimunkálásától az egyes foglalkozások tervének elkészítéséig.
* Spontán és tervezett nevelési helyzetekben képes a nevelési területek tartalmának és a hozzájuk kapcsolódó szakmódszertani ismereteknek az adekvát transzferálására.
* Hatékony problémamegoldó technikákat alkalmaz nevelési helyzetek, problémák elemzésére és konfliktus helyzetek megoldására.
* Felismeri a tanulási problémákra utaló jeleket, a kompetenciahatárok betartásával azokat kezeli, szakszolgálathoz irányítja, kapcsolatot létesít és tart fenn a társszakmák képviselőivel.
* Folyamatosan tájékozódik az új óvodai nevelési koncepciók, irányzatok körében.
* Eljárásait folyamatosan kontrollálja, és ennek alapján választ és alkalmaz új eljárásokat.

**6.3. Iskolai specializáció**

**Tudás**

* Ismeri a fejlődés, a fejlesztés, a széles értelemben vett tanulás iskoláskorra jellemző sajátosságait az ép fejlődésű és a mozgássérült kisiskolások körében, a nevelés és tanítás elméleti, módszertani kérdéseit.
* Tisztában van a szegregált és többségi, integrált 1-4. osztály nevelési-oktatási programjával, megvalósításának konduktív módjaival.
* Ismeri az iskoláskorúak motoros diszfunkcióinak központi idegrendszeri eredetét, felismerését, szűrését, motoros diszfunkciójának tüneteit, vizsgálatát, a motoros diszfunkció differenciált diagnosztikájának alapjait, ritka kórképeit és azok kezelését.
* Tisztában van a tanulási nehézségek okaival, speciális megjelenési formáival, a fejlesztés lehetőségeivel, speciális hallás-, beszéd- és írásproblémákkal és azok fejlesztésének módjaival, a mozgássérült iskolások segítésének módjaival és eszközeivel, alternatív kommunikációs módszerek alkalmazásával.
* Ismeri azokat a műveltségi tartalmakat, amelyek a társadalmi igényeknek megfelelően, pedagógiai-pszichológiai megfontolásból az 1-4. osztályosok nevelésében-oktatásában szerepet kapnak.
* Tisztában van a tantárgy-pedagógiai eljárásokat megalapozó pedagógiai-pszichológiai elvekkel és koncepciókkal.
* Ismeri a műveltségtartalmakhoz, tantárgyakhoz kapcsolódó nevelés tervezésének módjait, az ép fejlődésű és a mozgássérült tanulók tanítási-nevelési folyamata megszervezésének, megvalósításának, értékelésének eljárásait.
* Tisztában van az 1-4. osztályos tanulók körében megvalósítható képességfejlesztési eljárásokkal.
* Ismeri a műveltségtartalmak sajátos hozzájárulását a nevelési feladatok megvalósításához, különös tekintettel a környezeti nevelésre, a társadalmi és vizuális környezet (természeti, épített, nyelvi, hangzó) megismerésére, védelmére és fejlesztésére.
* Ismeri mindazokat a mesterségbeli eljárásokat és technikákat, amelyekkel az 1-4. osztályos tanulók konduktív iskolai nevelése-oktatása eredményesen végezhető.

**Képesség**

* Társadalomtudományi, pedagógiai és pszichológiai ismereteit kreatívan és adekvátan alkalmazza az 1-4. osztályos mozgássérült gyermekek egyéni és csoportos nevelésében-oktatásában.
* Képes az egyéni képességek megismerésére, a fejlődésbeli lemaradás mértékének megállapítására.
* A képességek ismeretében egyéni és csoportosos fejlesztést végez, képes a képességhiányok korrigálására, kompenzálására, a fejlődés diagnosztizálására, dokumentálására.
* Folyamatosan fejleszti a sajátos nevelési szükségletű kisiskolások tan- és fejlesztő eszközeit.
* Megvalósítja az 1-4. osztályos sajátos nevelési igényű gyermekek inkluzív csoportban folyó nevelését, személyiségfejlesztését.
* Képes az 1-4. osztályos eltérő fejlődésű tanulók tanulási tevékenységeit, tanulási folyamatait megtervezni és irányítani, kiválasztani szükséges oktatási-nevelési terveket és alkalmazni a különféle értékelési eljárásokat.
* Cerebral paretikus gyermekek körében képes a műveltségtartalmak és a hozzájuk kapcsolódó speciális tantárgy-pedagógiai ismeretek adekvát transzferálására spontán nevelési helyzetekben.
* Eligazodik a sajátos nevelési igényűek gyermekvédelemmel kapcsolatos jelzésértékű feladatok ellátásában.

**7. Az alapképzés jellemzői:**

**7.1. Szakmai jellemzők**

7.1.1. A szakképzettséghez vezető tudományágak, szakterületek, amelyekből a szak felépül:

- speciális társadalomtudományi( jogi), neveléstudományi, pszichológiai ismeretek 35-45 kredit;

- konduktori szakmai elméleti ismeretek (orvosbiológiai, neurológiai alapismeretek, neurorehabilitáció, konduktív pedagógia, konduktív nevelés módszertana, különböző életkorúak konduktív nevelése) 55-60 kredit;

- konduktív pedagógiai gyakorlat 50-55 kredit.

7.1.2. A választható specializációkat is figyelembe véve a konduktor szakma életkor szerinti (óvodai, iskolai) igényeinek megfelelő szakterületeken szerezhető speciális ismeret, amelynek kredit értéke 60-65 kredit.

**7.2. Idegen nyelvi követelmény:**

„Az alapfokozat megszerzéséhez legalább egy idegen nyelvből államilag elismert, középfokú (B2) komplex típusú nyelvvizsga vagy ezzel egyenértékű érettségi bizonyítvány vagy oklevél megszerzése szükséges.”

**7.3. Szakmai gyakorlatra vonatkozó követelmények:**

A gyakorlati képzés bármely életkori sérült személyiség- és mozgásfejlesztéséhez szükséges korszerű eljárások, módszerek megismerését, a tanultak gyakorlását és alkalmazását biztosítja egyéni és csoportos foglalkozásokon. Biztosítja, fejleszti a speciális konduktori, nevelői képességek, technikai jártasságok kialakulását. A gyakorlati képzés tartalmába beleértendők a hallgatók hospitálásai, csoportos és egyéni iskolai gyakorlatai, valamint a pedagógiai és módszertani/tantárgy-pedagógiai stúdiumok keretében végzett integrált, többségi és konduktív óvodai foglalkozások és iskolai tanítási gyakorlatok is. A hallgató az óvodapedagógus specializáción módszertani, a tanító specializáción tantárgy-pedagógiai gyakorlatot végez különböző csoportokban. A hallgató a képzés során többségi és integráló intézményekben is teljesít gyakorlatot.

**7.4. A képzést megkülönböztető speciális jegyek:**

A képzés a speciális, konduktív nevelési módszertani, oktatási és kutatási tevékenységet folytató Pető András Főiskolán folyik, amely intézmény gyakorló és köznevelési intézményei biztosítják, hogy a hallgató a képzés egész folyamatában részt vegyen a konduktív nevelési fejlesztésben, konduktori teamekben, csecsemőkortól felnőtt korig megismerhesse a cerebral paretikusok vagy ahhoz hasonló tünetegyüttest mutató kórképeket.

# ÓVODAPEDAGÓGUS ALAPKÉPZÉSI SZAK

**1. Az alapképzési szak megnevezése:** óvodapedagógus (Pre-School Teaching)

**2. Az alapképzési szakon szerezhető végzettségi szint és a szakképzettség oklevélben szereplő megjelölése**

2.1. végzettségi szint: alapfokozat (baccalaureus, bachelor; rövidítve: BA fokozat)

2.2. szakképzettség:

-óvodapedagógus;

- nemzetiségi óvodapedagógus [zárójelben megjelölve a nemzetiségi (horvát, német, román, szerb, szlovák, szlovén) nyelvet, illetve a cigány-roma képzési irányultságot];

2.3. szakképzettség angol megjelölése:

- Pre-School Teacher

- Ethnic Minority (Croatian, German, Romanian, Serbian, Slovakian, Slovenian, Roma) Pre-School Teacher

2.3. választható szakirány: nemzetiségi óvopedagógus (Ethnic Minority Pre-School Teaching)

**3. Képzési terület:** pedagógusképzés

**4. A képzési idő félévekben:** 6 félév

**5. Az alapfokozat megszerzéséhez összegyűjtendő kreditek száma:** 180 kredit

**5.1. A szakorientációja:** kiegyensúlyozott: 40-60 százalék

**5.2. A szakdolgozat elkészítéséhez rendelt kreditérték:** 10 kredit

**5.3. Intézményen kívüli összefüggő gyakorlati képzés minimális kreditértéke:** 9 kredit

**5.4. A szabadon választható tantárgyakhoz rendelhető minimális kreditérték:** 9 kredit

**5.5. A szakképzettség képzési területek egységes osztályozási rendszer szerinti tanulmányi területi besorolása:** 143

**5.6. Szakirány esetén az ahhoz rendelhető minimális kreditérték:** 32 kredit

**6. Az alapképzési szak képzési célja, az általános és a szakmai kompetenciák:** …

A képzés célja, óvodapedagógusok képzése, akik alkalmasak az óvodai nevelés feladatainak ellátására, a 3–6-7 éves korú gyermekek nevelésére, a pedagógusi hivatás gyakorlására.

A nemzetiségi szakirányt választó hallgatók képzésének célja a fentieken túl, hogy végzett óvodapedagógusként képesek legyenek a 3-6-7 éves gyermek magyar nyelven történő nevelése mellett nemzetiségi nyelven történő nevelésére is, a korosztályhoz illeszkedően nemzetiségi identitás (ki)alakítására, nemzetiségi kultúra közvetítésére. Felkészültek tanulmányaik mesterképzésben történő folytatására.

**6.1. Az elsajátítandó szakmai kompetenciák**

**Tudás**

* Rendelkezik az 3–6-7 éves gyermek harmonikus és komplex személyiség-kibontakoztatását megalapozó és elősegítő szaktudományos és módszertani ismeretekkel.
* Ismeri az óvodai nevelés szakterületének alapvető dokumentumait; tisztában van az óvodai nevelés általános céljaival, feladataival, a tevékenységi formák tartalmaival és ezek összefüggéseivel.
* Ismeri az óvodai nevelésben alkalmazható tervezés különböző szintjeit, a tervezés elméletét és módszertanát, az egyes szintek összefüggéseit, sajátosságait.
* Alapvető ismeretei vannak a 3–6-7 éves gyermek érési-fejlődési folyamatának pszichológiai, biológiai tényezőiről, jellemzőiről, törvényszerűségeiről és a gyermeki tanulás sajátosságairól. Tisztában van a koragyermekkor mint az egyéni életutat megalapozó fejlődési szakasz jelentőségével, a személyiség kibontakoztatásában és az élethosszig tartó tanulásban betöltött szerepével, továbbá a fejlődést támogató eljárásokkal.
* Ismeri a 3–6-7 éves gyermek személyiségének kibontakoztatásához, az életkori sajátosságoknak és az egyéni fejlődési ütemnek megfelelő differenciált stratégiákat és módszereket, s ezek kiválasztásának és alkalmazásának szempontjait, lehetőségeit.
* Érti az összefüggést a 3–6-7 éves gyermek fejlődését meghatározó spontán és tervszerű környezeti hatásrendszer, a direkt és indirekt nevelési módszerek, valamint az óvodai nevelés tevékenységi formáiban megvalósuló tanulás folyamatok között.
* Értelmezni tudja a gyermeki fejlődés és az óvodai nevelés szociokulturális beágyazottságát, annak hatását a pedagógiai folyamatra.
* Rendelkezik az óvodai nevelés feladatainak ellátásához szükséges alapvető család- és gyermekvédelmi ismeretekkel és tájékozott a segítségnyújtás lehetőségeiről.
* Ismeri az óvodapedagógusi hivatás szakmai, etikai és jogi szabályait, társadalmilag elfogadott normáit, az óvodapedagógus szerepkörhöz tartozó kommunikáció sajátosságait és hatásrendszerét.

**A nemzetiségi óvodapedagógus szakirányon továbbá**

* Korszerű ismeretekkel rendelkezik a korai kétnyelvűség szakterületén, és ismeri a 3–6-7 éves korosztály nemzetiségi nevelése során hatékonyan alkalmazható nyelvpedagógiai eljárásokat, nyelvátadási és -fejlesztési stratégiákat.
* Tisztában van saját nemzetiségi nyelvi modell szerepével, a nemzetiségi nevelési/fejlesztési célok, tartalmak, folyamatok összefüggéseivel.
* Rendelkezik a nemzetiségi identitás kialakításához, elmélyítéséhez szükséges gyakorlati készségekkel, jártasságokkal.
* Tisztában van a 3–6-7 éves korú gyermekek nevelési környezetének identitást meghatározó szerepével, a nemzetiségi lét társadalmi és pedagógiai-pszichológiai vonatkozásaival.
* Ismeri a nemzetiségi óvodapedagógus tevékenységét meghatározó jogi, szakmai és nemzetiségi dokumentumokat, a nemzetiségi pedagógus szakmai, etikai és jogi szabályait, normáit.
* Tisztában van a nemzetiségi óvodai nevelés területén végzett tevékenysége társadalmi jelentőségével, felelősségével, kompetenciája lehetőségeivel és korlátaival.
* Ismeri a nemzetiség történelmét, hagyományait, irodalmát és kultúráját, civil szervezeteit.

**Képesség**

* Pedagógiai, pszichológiai, társadalomismereti és módszertani ismereteit az óvodai nevelés pedagógiai gyakorlatában adaptív módon, a gyermek és a gyermekcsoport életkori jellemzőit, valamint a gyermekek egyéni sajátosságait figyelembe véve alkalmazza.
* A 3–6-7 éves gyermek és a gyermekcsoport életkori jellemzőinek és egyéni sajátosságainak ismeretében meghatározza és kiválasztja a megfelelő nevelési, fejlesztési célokat, feladatokat és tartalmakat, képes a pedagógiai folyamat differenciált irányítására-facilitálására, elemzésére és értékelésére.
* Megfigyeli, feltérképezi és rögzíti a 3–6-7 éves gyermek személyiségének, képességstruktúrájának sajátosságait, és a gyermeket körülvevő családi közeg szociokulturális meghatározóit.
* Adaptív módon épít a 3–6-7 éves gyermekek eltérő személyiségére, előzetes tapasztalataira, tudására, kompetenciáira, életkori sajátosságaira.
* Támogatja a 3–6-7 éves gyermek személyiségének harmonikus kibontakoztatását, a testi, a szociális és az értelmi képességek egyéni és életkor-specifikus alakítását.
* A gyermekintézmény partnereivel (család, bölcsőde, szakszolgálatok, szakmai szolgáltatók, más köznevelési intézmények, fenntartó stb.) előítélet-mentes, kölcsönös tiszteletre és bizalomra épülő kapcsolatrendszert alakít ki, szakmai szituációkban szakszerűen, közérthetően és hitelesen kommunikál, a gyermeket érintő problémák esetén segítséget nyújt, a megoldási lehetőségek kidolgozásában közreműködik.
* Eligazodik az óvodai nevelést szabályozó szakmai, etikai és jogi dokumentumokban, azok vonatkozó részeit mindennapi munkája során felhasználja.

**A nemzetiségi óvodapedagógus szakirányon továbbá**

* A 3–6-7 éves gyermekek számára nemzetiségi nyelven is óvodai tevékenységeket tervez, szervez, valósít meg.
* A 3–6-7 éves korosztály jellemzőinek és sajátosságainak ismeretében meghatározza és kiválasztja a megfelelő nemzetiségi nevelési/fejlesztési célokat, tartalmakat, folyamatokat.
* A nemzetiségi tartalmakhoz illeszkedő támogató tanulási környezet teremt, fejlesztési eljárásokat választ ki, törekszik az életkori, egyéni és csoportsajátosságoknak megfelelő stratégiák, módszerek alkalmazására.
* Népismereti/nemzetiségi tartalmak közvetítésére alkalmazni tudja e tartalmak 3–6-7 éves korban történő elsajátíttatásának korszerű módszertani lehetőségeit.
* Adaptív módon épít az óvodások nemzetiségi származására, személyiségére, előzetes tapasztalataira, kompetenciáira, jellemzőire.
* Magas szintű (C1) nemzetiségi nyelvi kompetenciákkal rendelkezik.
* Szakmai műveltségét elmélyíti, nemzetiségi nyelven önállóan szakirodalmat dolgoz fel, nemzetiségi nyelvi, irodalmi, kulturális és módszertani területen önmagát fejleszti.
* Saját nemzetiségi pedagógiai tevékenysége hatását felméri és kritikusan elemezi, értékeli, szükség esetén korrigál.

**Attitűd**

* Elkötelezett a 3–6-7 éves gyermek és a gyermekcsoport tapasztalatainak, ismereteinek rendszerezését és bővítését elősegítő stratégiák, módszerek, tevékenységek megválasztása és a támogató környezet kialakítása iránt.
* Személyiségét előítélet-mentesség, tolerancia, szociális érzékenység, segítő attitűd jellemzi, inkluzív, befogadó és multikulturális szemlélettel rendelkezik, törekszik a kulturális önazonosság megőrzésének, ápolásának elősegítésére és a gyermekközösségbe történő beilleszkedés támogatására.
* Elfogadja, hogy az óvodai nevelés gyermekközpontú, befogadó, az óvodai nevelésben alkalmazott pedagógiai hatásoknak a gyermek személyiségéhez kell igazodniuk.
* Az óvodai nevelés során inkluzív, befogadó és multikulturális szemlélettel rendelkezik, amelynek során törekszik a kulturális önazonosság megőrzésének, ápolásának elősegítésére és a gyermekközösségbe történő beilleszkedés támogatására.
* Igénye van az óvodai nevelési folyamat több szempontú elemzésére-értékelésére, és az eredmények tükrében a jövőbeni tervek és tevékenységek átgondolására, módosítására.
* Nyitott az újabb hazai és nemzetközi neveléstudományi kutatási eredmények, módszertani innovációk megismerésére és alkalmazására.

**A nemzetiségi óvodapedagógus szakirányon továbbá**

* Elkötelezett a nemzetiség nyelvének következetes használata, a tudatos, intenzív és hatékony nyelvátadás és nyelvfejlesztés iránt; a nemzetiség és a nemzetiség kulturális kincsének megismerése, gyermekközpontú feldolgozása és átadása iránt; elkötelezett a nemzetiségi tartalmak átadásához legjobban igazodó környezet megválasztása iránt.
* Nyitott a nemzetiségi tartalmak közvetítésének szempontjából innovatív pedagógiai elképzelések és megoldások, az újabb tanuláselméletek, módszerek, a technológia adta legújabb tanulási lehetőségek megismerésére és alkalmazására.
* Aktivitását a nemzetiségi közösségi célok érdekében mozgósítja, elfogadja az értékek sokszínűségét; kész részt vállalni a szakmájával kapcsolatos fejlesztési, innovációs tevékenységben, nyitott a tevékenységére vonatkozó építő kritikára.

**Autonómia és felelősség**

* Felelősséget vállal a rábízott 3–6-7 éves gyermekekért, gyermekcsoportért, a teljes óvodai gyermekközösségért.
* Felelősséggel tartozik az óvodás korú gyermek személyiségének sokoldalú, harmonikus kibontakoztatásáért, az egészséges fejlődéshez és fejlesztéshez szükséges személyi, tárgyi környezet megteremtéséért.
* Felelősséget vállal az óvodai nevelési folyamat tervezése során hozott döntéseiért és pedagógiai tevékenységének következményeiért.
* Reflektív óvodapedagógusként, autonóm személyiségként szakmai fejlődésének tudatos irányítója.
* Szakmai együttműködések kialakításában és fenntartásában felelősséggel működik közre.
* Óvodapedagógiai, szakmai tevékenységén túl felelősséget vállal saját intézménye küldetéséért és a hazai óvodaügy nemzetközileg is elismert értékeinek megőrzéséért.

**A nemzetiségi óvodapedagógus szakirányon továbbá**

* Tudatosan képviseli nemzetisége kultúráját, tudományosan és módszertanilag megalapozott nemzetiségi pedagógusi szerepét, nézeteit és döntéseit felelősséggel vállalja.
* Felelősséget vállal nemzetiségi kultúraközvetítő szerepéért; felelősséggel részt vállal a nemzetiségi nevelést támogató környezet megteremtéséért a 3–6-7 éves korú gyermekek nemzetiségi identitásának kialakítása, fejlesztése érdekében.
* Szakmai tevékenységén túl felelősséget vállal intézménye nemzetiségi küldetéséért és az intézmény regionális/országos szakmai hálózatokhoz való kapcsolódásáért

**7. Az alapképzés jellemzői:**

**7.1. Szakmai jellemzők**

7.1.1. A szakképzettséghez vezető tudományágak, szakterületek, amelyekből a szak felépül

- pedagógia, pszichológia, társadalomtudomány, informatika 32-45 kredit;

- az óvodai nevelés tevékenységformáinak módszertana (játék pedagógiája és módszertana, anyanyelvi, irodalmi nevelés és módszertana, matematikai nevelés és módszertana, környezeti nevelés és módszertana, ének-zenei nevelés és módszertana, vizuális nevelés és módszertana, testnevelés és módszertana) 54-72 kredit;

- óvodapedagógus szakképzettség további speciális vagy a nemzetiségi óvodapedagógus szakirány szakmai ismeretei: 32 40 kredit:

a) az óvodapedagógus szakképzettségnél: a szakma igényeinek megfelelő (családpedagógia, inkluzív-integrált nevelés, környezeti nevelés, multi- és interkulturális nevelés, gyermek- és gyógytestnevelés, gyógypedagógia) szakterületeken szerezhető speciális ismeret;

b) nemzetiségi óvodapedagógus szakképzettségnél: nemzetiségi nyelv, nemzetiségi ismeretek, kétnyelvűség elmélete és gyakorlata, nemzetiségi óvodai tevékenységek módszertanának és gyakorlatának ismeretei;

- gyakorlati képzési modul 26-34 kredit.

**7.2 Idegennyelvi követelmény:**

Az alapfokozat megszerzéséhez legalább egy idegen nyelvből államilag elismert, középfokú (B2) komplex típusú nyelvvizsga vagy azzal egyenértékű érettségi bizonyítvány vagy oklevél megszerzése szükséges. A nemzetiségi szakirányon végzettek esetén a záróvizsga letétele a nyelvvizsga-követelmények teljesítését igazolja.

**7.3. Szakmai gyakorlat követelményei:**

A szakmai gyakorlat részét képezik:

- a csoportos és egyéni iskolai, tanítási gyakorlatok és ezek elemzése, dokumentálása

- az óvodapedagógus-jelölt komplex, egyéni gyakorlatát, aminek időtartama a nyolcadik félévben 8-10 hét, az összes szakmai gyakorlaton belüli kreditértéke minimum 9 kredit. Nemzetiségi óvodapedagógus szakirányon a nemzetiségi képzés gyakorlata legalább 6 kredit.

A nemzetiségi óvodapedagógus szakirányon a szakmai gyakorlat részben nemzetiségi nyelven, nemzetiségi óvodában folyik.

**7.4. A képzést megkülönböztető speciális jegyek:**

A nemzetiségi óvodapedagógus felkészült a 3-6-7 éves gyermek magyar nyelven történő nevelése mellett nemzetiségi nyelven történő nevelésére is.

A nemzetiségi óvodapedagógus szakirány tantárgyainak, tantervi egységeinek képzése és szóbeli és írásbeli vizsgái, valamint szigorlatai és záróvizsgája az adott nemzetiségi nyelven folynak, a hallgató évfolyamdolgozatát és szakdolgozatát az adott nemzetiségi nyelven készítheti. Ha a szakdolgozat magyar nyelven készül, akkor kell, hogy legyen egy nemzetiségi nyelvű összefoglalója is.

# TANÍTÓ ALAPKÉPZÉSI SZAK

1. **Az alapképzési szak megnevezése:**tanító (Primary School Teaching )

**2. Az alapképzési szakon szerezhető végzettségi szint és a szakképzettség oklevélben szereplő megjelölése**

2.1. végzettségi szint:alapfokozat (baccalaureus, bachelor; rövidítve: BA fokozat)

2.2. a szakképzettség

- tanító

- nemzetiségi tanító [zárójelben megjelölve a nemzetiségi (horvát, német, román, szerb, szlovák, szlovén) nyelvet, illetve a cigány-roma képzési irányultságot]

2.3.a szakképzettség angol nyelvű megjelölése**:**

- Primary School Teacher

- Ethnic Minority (Croatian, German, Romanian, Serbian, Slovakian, Slovenian, Roma) Primary School Teacher

2.4.választható szakirány: nemzetiségi tanító (Ethnic Minority Primary School Teaching)

**3. Képzési terület:** pedagógusképzés

**4. A képzési idő félévekben:** 8 félév.

**5. Az alapfokozat megszerzéséhez összegyűjtendő kreditek száma:** 240 kredit.

**5.1. A szak orientációja:** kiegyensúlyozott: 40-60 százalék.

**5.2. A szakdolgozat elkészítéséhez rendelt kreditérték:** 15 kredit.

**5.3. Intézményen kívüli összefüggő gyakorlati képzés minimális kreditértéke:** 12 kredit.

**5.4. A szabadon választható tantárgyakhoz rendelhető minimális kreditérték:** 12 kredit.

**5.5. A szak képzési területek egységes osztályozási rendszer szerinti (ISCED) tanulmányi területi besorolása:** 144.

**5.6. Szakirányhoz rendelhető kreditérték:** 36 -42 kredit.

**6. Az alapképzési szak képzési célja, az általános és a szakmai kompetenciák:**

A képzés célja tanítók képzése, akik - a változó társadalmi szükségleteknek, az általános iskolai nevelés-oktatás céljainak megfelelően - képesek a tanulók személyiségének komplex fejlesztésére, a tanító teljes szerepkörének betöltésére. Felkészültek az általános iskola első négy évfolyamán valamennyi műveltségi terület és az első hat évfolyamán egy választott műveltségi terület nevelés-oktatás feladatainak ellátására, nemzetiségi szakirányon pedig az általános iskola első négy évfolyamán valamennyi műveltségi terület és az első hat évfolyamán a nemzetiségi anyanyelvi nevelés nevelés-oktatás feladatainak ellátására. Felkészültek a tanulmányok mesterképzésben történő folytatására

**6.1. Az elsajátítandó szakmai kompetenciák**

**Tudás**

* Ismeri a tanító valamennyi feladatát, munkájának társadalmi összefüggéseit és jelentőségét, tájékozott az irányadó nemzeti és európai értékek körében, valamint az értékek társadalmi, történelmi összefüggéseinek terén.
* Ismeri a 6–12 éves gyerekek személyiségének kibontakoztatását megalapozó tudományos elméleteket, az első hat iskolaévnek a személyiség formálódásában és az élethosszig tartó tanulásra való felkészítésben betöltött szerepét.
* Rendelkezik 6-12 éves gyerekek, gyermekcsoportok és környezetük megismerésére, az őket érintő társadalmi folyamatok értelmezésére vonatkozó elméleti és módszertani tudással.
* Ismeri tanulás támogatásának, a kulcskompetenciák megalapozásának, kibontakoztatásának tudományos és szakmódszertani alapjait, az első hat iskolaévben alkalmazható korszerű módszereket, eszközöket.
* Ismeri a tanulási, nevelési környezet szerepét, tisztában van az inkluzív nevelés lehetőségeivel és módszereivel az első hat iskolaévben.
* Biztos tudással rendelkezik az 1–4. évfolyamonvalamennyi, továbbá az 1-6. évfolyamon egy műveltségi terület, vagy a nemzetiségi nevelés, szaktudományos és tantárgy-pedagógiai megalapozása terén, ami feltételezi a nevelési–oktatási folyamatok tervezésének, a célok, tartalmak és tevékenységek összefüggésének ismeretét is.

**Nemzetiségi tanító szakirányon továbbá**

* Ismeri nemzetiségük nyelvét, kultúráját, történelmét, irodalmát.
* Ismeri a 6-12 éves korosztály nemzetiségi nevelése során hatékonyan alkalmazható nyelvpedagógiai eljárásokat, nyelvfejlesztési stratégiákat.
* Korszerű ismeretekkel rendelkezik a korai kétnyelvűség területén.
* Tisztában van az inklúziónak a társadalomban és a nevelésben betöltött szerepével, a nemzetiségi lét társadalmi és pedagógiai–pszichológiai vonatkozásaival.
* Ismeri a nemzetiségi identitás kialakításának, elmélyítésének elméletét és gyakorlatát, a nemzetiségi nevelés területén végzett tevékenységük társadalmi jelentőségét.
* Ismeri a nemzetiségi tanítói tevékenységét meghatározó jogi, szakmai dokumentumokat.

**Képesség**

* A nevelési, fejlesztési célokat, feladatokat, tartalmakat a 6-12 éves gyerekek személyiségére, képességeire, szociokulturális környezetük főbb jellemzőire tekintettel, differenciáltan tervezi.
* Épít a 6-12 éves gyerekek előzetes tapasztalataira, cselekvő részvételére, kreativitására, a közös munkát szakszerűen irányítja, elemezi és értékeli.
* Támogató tanulási környezetet biztosít.
* A szakmai–tudományos kritériumokat érvényesítve választja meg a szakirodalmi: könyvtári és elektronikus források körét, és munkájukban kreatív módon hasznosítja.
* A 6-12 éves gyerekek családjaival kölcsönös tiszteletre és bizalomra épülő kapcsolatot alakít ki, szakszerűen, közérthetően és hitelesen kommunikál, képes a nevelést érintő kérdésekben a családokat támogatni.
* Együttműködik a nevelési folyamat többi szereplőivel, képes elgondolásait előadni és megvitatni, eredményeit, javaslatait szóban és írásban hitelesen és szakszerűen közreadni.
* Képes a tanítói munkára irányadó szakmai, etikai és jogi szabályozókhoz munkájuk során igazodni, a szabályozók változtatásához javaslatokat előterjeszteni.

**Nemzetiségi tanító szakirányon továbbá**

* Differenciáltan, korszerű módszereket alkalmazva tervezi munkáját, képes adaptív módon építeni a tanulók nemzetiségi származására, személyiségére, előzetes tapasztalataira, kompetenciáira.
* Képes nemzetiségi nyelvű tanításra, színvonalas, példaadó kommunikációra.

**Attitűd**

* Tevékenységét a 6-12 éves gyerekek fejlődésének támogatása iránti elkötelezettség irányítja.
* Tevékenysége során inkluzív, befogadó szemléletet képvisel, törekszik a családok kulturális hagyományainak tiszteletben tartására, megőrzésére.
* Tanítói tevékenysége minden területén elkötelezett a különböző szociokulturális környezetből érkező, a sajátos nevelési igényű, illetve a fogyatékos gyerekek közösségbe történő beilleszkedésének támogatása iránt.
* Igényli a nevelési folyamat több szempontú elemzését, megvitatását, építő bírálatát, folyamatosan elemzi saját tanítói tevékenységét, ezek eredményére tekintettel képes és kész munkáját fejleszteni.
* Nyitott a munkájával összefüggő új elméletek és módszerek, a technológiai lehetőségek, IKT metodikák megismerésére és alkalmazására.
* Felkészültsége alapján részt vállal a tanító szakkal összefüggésben álló szakmai kutatásokban, innovatív team-munkákban.

**Nemzetiségi tanító szakirányon továbbá**

* Elkötelezett a nemzetiség kultúrájának megismerése, őrzése, gyermekközpontú átadása iránt, fontosnak tartják tevékenységük identitást alakító szerepét.
* Elkötelezett a nemzetiség nyelvének következetes használata, a tudatos, intenzív és hatékony nemzetiségi nyelvű kommunikáció iránt.
* Aktívan szerepet vállal a nemzetiségi közösségi célok elérésében, a szakmájával kapcsolatos fejlesztési, innovációs tevékenységekben.
* Elkötelezett a különböző kultúrák közötti kölcsönös megbecsülés iránt, törekszenek az együttműködésre, kölcsönösségre, asszertivitásra, segítő kommunikációra.
* Nyitott a nemzetiségi nyelvű szakirodalom tanulmányozására, nemzetiségi nyelvi, irodalmi, kulturális és módszertani felkészültségét folyamatosan elmélyíti.

**Autonómia és felelősség**

* A hatáskörébe tartozó területeken felelősséget vállal a rájuk bízott 6-12 éves gyerekek optimális fejlődéséért, kulcskompetenciáik hatékony megalapozásáért, kibontakoztatásáért.
* A jogszabályok és az intézményi kötelmek szabta keretek között önállóan dönt a pedagógiai munkával összefüggő problémahelyzetek szakszerű kezeléséről.
* Felelősséget vállal az első hat iskolaév harmonikus, támogató légkörének biztosításáért.
* A hivatása művelése körében felelősséget vállal a társadalmi kohézió erősítéséért.
* A hatáskörébe tartozó területeken felelősséget vállal a kulturális hagyományok ápolásáért, a kultúrák közötti megértés és kommunikáció szolgálatáért.
* Felelősséget vállal intézményük küldetéséért és az intézmény regionális, országos szakmai hálózatokhoz való kapcsolódásáért.

**Nemzetiségi tanító szakirányon továbbá**

* Tudatosan és felelősen képviseli, tudományosan és módszertanilag megalapozottan közvetítik a nemzetiségi kultúrát.
* Felelősséget vállal a tanulók nemzetiségi identitásának alakításában és erősítésében.
* Felelősséget vállal intézménye nemzetiségi küldetéséért és az intézmény regionális, országos szakmai hálózatokhoz való kapcsolódásáért.

**7. Az alapképzés jellemzői:**

**7.1. Szakmai jellemzők**

7.1.1. A szakképzettséghez vezető tudományágak, szakterületek, amelyekből a szak felépül:

- társadalomtudományok, pedagógia, pszichológia, informatika 44-55 kredit;

- szaktudományosan megalapozott tantárgy-pedagógiák a magyar nyelv és irodalom, a matematika, az ember és társadalom, a természetismeret, a testnevelés és sport, az ének-zene, az informatika, a vizuális nevelés és a technika–életvitel és gyakorlat területén az általános iskola 1-4. évfolyamának nevelési-oktatási feladataira való felkészülés keretében 81-96 kredit;

- műveltségterületi modul

a) tanítói szakképzettségnél: kötelezően választható műveltségi terület a magyar nyelv és irodalom vagy a matematika vagy az idegen nyelv vagy az ember és társadalom vagy a természetismeret vagy a testnevelés és sport vagy az ének-zene vagy az informatika vagy a vizuális nevelés, vagy a technika–életvitel és gyakorlat területén az általános iskola 1-6. évfolyamának nevelési-oktatási feladataira való felkészülés keretében 21-25 kredit;

b) nemzetiségi tanító szakképzettségnél: nemzetiségi nyelv és tantárgy-pedagógiája; nemzetiségi ismeretek és tantárgy-pedagógia; nemzetiségi irodalom, gyermekirodalom 36-42 kredit;

- a tanítói kompetenciák hatékony kibontakoztatását segítő, választható elméleti és gyakorlati tanulmányok (szakmai idegen nyelv, műveltségterületi stúdiumok, alternatív pedagógiák, szabadidő-pedagógia, gyermekvédelem ) 10-14 kredit;

- tanításigyakorlati képzési modul 40-50 kredit.

**7.2.Idegennyelvi követelmény:**

Az alapfokozat megszerzéséhez legalább egy idegen nyelvből államilag elismert, középfokú (B2) komplex típusú nyelvvizsga vagy azzal egyenértékű érettségi bizonyítvány vagy oklevél megszerzése szükséges. A nemzetiségi szakirányon és az idegen nyelv műveltségi területen végzettek esetén a záróvizsga letétele a nyelvvizsga követelmények teljesítését igazolja.

**7.3. A szakmai gyakorlat követelményei:**

A szakmai gyakorlat részét képezik:

- a csoportos és egyéni iskolai, tanítási gyakorlatok és ezek elemzése, dokumentálása

- tanítójelölt komplex gyakorlata, aminek időtartama a nyolcadik félévben 8-10 hét, az összes szakmai gyakorlaton belüli kreditértéke 12-14 kredit, nemzetiségi tanító szakirányon ebből a nemzetiségi képzés gyakorlata legalább 6 kredit.

A nemzetiségi szakirányon a szakmai gyakorlat részben nemzetiségi nyelven, nemzetiségi iskolában folyik.

**7.4. A képzést megkülönböztető speciális jegyek:**

A nemzetiségi tanító felkészült az általános iskola első négy évfolyamán valamennyi műveltségi terület és az első hat évfolyamán a nemzetiségi anyanyelvi nevelés nevelés-oktatás feladatainak ellátására is.

A nemzetiségi tanítói szakirány tantárgyainak, tantervi egységeinek képzése és szóbeli és írásbeli vizsgái, valamint szigorlatai és záróvizsgája az adott nemzetiségi nyelven folynak, a hallgató évfolyamdolgozatát és szakdolgozatát az adott nemzetiségi nyelven készíti.